YGMB salur manfaat skim keahlian sebanyak RM25 juta sejak 1994
Oleh KHAIRUL MOHD. ALI

12 April 2023, 8:44 pm
KULAI- Yayasan Guru Malaysia Berhad (YGMB) telah menyalurkan sejumlah RM25 juta kepada penerima dibawah pelbagai kategori manfaat skim keahlian yang disediakan kepada guru-guru, di seluruh negara.
Ketua Pegawai Eksekutif YGMB, Datuk Wan Munadi Wan Mamat berkata, sumbangan berkenaan disampaikan yayasan tersebut sejak ia ditubuhkan pada 1994 lalu.
Menurut beliau, peruntukan yang diterima ahli melibatkan lebih daripada 35 kategori termasuk khairat kematian, bencana, elaun hospital, hadiah kelahiran anak dan juga hadiah persaraan.
“Sejak ditubuhkan pada 1994, YGMB telah menyalurkan manfaat kepada ribuan ahli-ahlinya melibatkan pelbagai kategori, dimana sumbangan disalurkan berjumlah kira-kira RM25 juta.
“Manfaat yang disalurkan pula antara RM200 melibatkan pelbagai hadiah peristiwa sehingga RM100,000 melibatkan keilatan kekal menyeluruh akibat kemalangan,” katanya.
Beliau berkata demikian kepada pemberita semasa menghadiri Majlis Taklimat Keahlian dan Kebajikan Serta Penyampaian Manfaat Khairat Kematian Kepada Ahli YGMB Skim 18 di Pejabat Pendidikan Daerah Kulai, di sini hari ini.

Turut hadir, Pengerusi YGMB, Aminuddin Adam dan Timbalan Pegawai Pendidikan Daerah Kulai, Yusof Katmi.
Sementara itu, Wan Munadi turut memberitahu, pihaknya menyasarkan keahlian seramai kira-kira 50 peratus daripada jumlah keseluruhan guru-guru di sekolah-sekolah seluruh negara.
“Buat waktu ini, jumlah keahlian berdaftar dengan yayasan ini adalah seramai 130,000 orang, walaupun jumlah itu kelihatan ramai namun sebenarnya ia masih kecil jika dibandingkan dengan jumlah guru-guru di Malaysia.
“Oleh itu, kita memasang sasaran untuk meningkatkan jumlah keahlian kepada kira-kira 50 peratus jumlah guru di negara ini. Untuk mencapai perkara itu, kita akan melakukan pelbagai program di seluruh negara untuk meningkatkan kesedaran guru-guru tentang manfaat menyertai YGMB,” ujarnya.
Sementara itu, Wan Munadi turut memberitahu pihaknya telah menyalurkan bantuan kepada lebih 200 ahlinya di Kelantan dan Terengganu yang terjejas akibat bencana banjir, baru-baru ini.
“Buat ahli di negeri ini (Johor) pula, kita sedang melakukan semakan akhir sebelum bantuan disampaikan. Oleh itu kita berharap mana-mana ahli yang terjejas akibat banjir baru-baru ini untuk membuat laporan bencana kepada YGMB,” jelasnya.-KOSMO! ONLINE


Arnold Schwarzenegger tampal sendiri lubang di jalan raya
Oleh KOSMO!

12 April 2023, 8:00 pm
LOS ANGELES – Bekas hero filem The Terminator, Arnold Schwarzenegger menampal lubang di atas jalan raya dengan menggunakan kudratnya di sebuah kawasan kejiranan di Los Angeles, Amerika Syarikat (AS) semalam, lapor portal berita New York Post.
Schwarzenegger, 75, bertindak demikian pada lubang besar yang tidak dibaiki dan telah ‘mengganggu’ kawasan kejiranannya selama berminggu-minggu.
Bekas Gabenor California itu berkongsi video di laman Twitter yang menunjukkan dia dan dua lelaki lain menggunakan konkrit berbungkus untuk membaiki jalan di kawasan Brentwood di samping beberapa lagu yang dimasukkan.
“Hari ini (Selasa), selepas seluruh kawasan kejiranan kecewa dengan jalan berlubang gergasi ini yang merosakkan kereta dan basikal selama berminggu-minggu.
“Saya keluar bersama pasukan saya dan membetulkannya. Saya selalu berkata, jangan mengeluh, mari kita lakukan sesuatu mengenainya,” ciap Schwarzenegger.
Lelaki itu memakai kasut but kerja dan jaket kulit ketika melakukan kerja-kerja menampal jalan raya tersebut.

Penduduk Brentwood dilaporkan telah membuat permintaan berulang kali untuk kerja-kerja pembaikan sejak ribut musim sejuk melanda sebelum ini sehingga menyebabkan jalan raya berlubang dan retak. – Agensi


Duit sudah dibayar, tetapi masih tidak dapat durian
Oleh KOSMO!

12 April 2023, 7:30 pm
HANOI – Beberapa pembeli durian secara online di Vietnam menyedari bahawa mereka menjadi mangsa penipuan selepas membuat pemindahan wang kepada penjual, lapor portal berita VN Express kelmarin.
Buah durian tersebut dijual pada harga 35,000 dong Vietnam (RM6.59) bagi setiap kilogram (kg).
Menurut seorang pembeli, Hoang Anh, dia memindahkan wang sebanyak 7 juta dong (RM1,318) kepada penjual untuk membeli sebanyak 200 kg buah durian Ri 6, tetapi penjual tersebut kemudian tidak dapat dihubungi.
Seorang lagi pembeli di Hanoi yang dikenali sebagai Lan berkata, penjual turut menghantar video yang menunjukkan buah durian dipotong. Disebabkan itu, dia memindahkan wang 10 juta dong (RM1,883) kepadanya tetapi tidak pernah menerima buah tersebut.
Gambar penjual itu di online ternyata palsu dan video yang ditunjukkannya sebenarnya diambil daripada seorang lagi peniaga yang sah di selatan Vietnam.
Salah seorang penjual sebenar, Dang Manh Khuong berkata, dia telah menerima aduan penipuan sejak minggu lalu kerana penipu tersebut mencuri maklumat peribadinya dan menggunakan namanya di media sosial untuk menipu pembeli.

“Tiada durian berharga 35,000 dong (RM6.59) satu kg pada masa ini,” katanya.
Ladang di selatan Vietnam menjual durian pada harga 80,000 dong (RM15.07) sekilogram untuk kualiti terbaik dan yang paling murah dijual 55,000 dong (RM10.36) setiap satu kg. – Agensi


Anwar sambut cucu ke-12
Oleh MOHD RASDAN AHMAD

12 April 2023, 8:24 pm
PETALING JAYA – Perdana Menteri, Datuk Seri Anwar Ibrahim berkongsi kegembiraannya menyambut kelahiran cucunya yang ke-12 hari ini.
Perkara itu dikongsi oleh Anwar melalui hantaran di Facebooknya tadi.
“Alhamdulillah! Hadiah Ramadhan. Nurul Isra Mitsuki, anakanda Ilham dan Luqman Watanabe.
“Cucunda saya dan Azizah yang ke-12. Bertambah meriah raya kali ini,” katanya.
Cucu ke-12 Ahli Parlimen Tambun itu merupakan anak keempat Nurul Ilham, yang juga anak keempat kepada Anwar dan isterinya, Datuk Seri Dr. Wan Azizah Wan Ismail. – KOSMO! ONLINE.


Wanita meninggal dunia di masjid ketika baca al-Quran
Oleh KOSMO!

12 April 2023, 6:30 pm
JAKARTA – Sebuah klip video tular di media sosial Indonesia memaparkan situasi seorang wanita meninggal dunia di masjid ketika membaca al-Quran, lapor laman berita Tribunnews hari ini.
Video itu dimuat naik dalam akaun Instagram @ndorobei.official. Kejadian itu berlaku di Masjid Majlis Taklim (MT) Nurunnisa Babussalam di Bandung, Jawa Barat pada 9 April lalu.
Wanita berbaju putih itu pada awalnya mengetuai sesi bacaan al-Quran bersama-sama beberapa jemaah lain.
Dia secara tiba-tiba berhenti membaca dan menundukkan kepalanya dalam keadaan lemah. Tidak lama kemudian, wanita itu jatuh terlentang dan tidak sedarkan diri.
Jemaah wanita lain kemudian membantu wanita itu beristighfar dan mengucap dua kalimah syahadah.
Video itu mendapat perhatian netizen di ruangan komen.

“Kematian yang sangat indah, syurga buat puan, Husnul khatimah,” komen seorang netizen. – Agensi


Nahas Sabah Air: Laporan sudah boleh dimuat turun
Oleh MOHD RIDZAUDDIN ROSLAN

12 April 2023, 7:00 pm
PUTRAJAYA- Laporan lengkap berhubung insiden kemalangan udara pesawat Sabah Air Nomad N-22B 9M-ATZ yang berlaku pada 6 Jun 1976 sudah boleh dimuat turun menerusi lawam web Kementerian Pengangkutan.
Menteri Pengangkutan, Anthony Loke Siew Fook berkata, semua laporan siasatan akhir itu dikelaskan sebagai dokumen terbuka dengan menggunakan kuasa diperuntukkan di bawah Seksyen 2C Akta Rahsia Rasmi 1972.
“Susulan daripada pengumuman Perdana Menteri, Datuk Seri Anwar Ibrahim pada 5 April 2023 berkenaan laporan siasatan akhir kemalangan udara itu, saya mengumumkan bahawa proses menyahklasifikasi laporan selesai pada 6 April 2023.
“Sebagai Menteri Pengangkutan yang bertanggungjawab ke atas penerbangan awam dan siasatan kemalangan udara, saya mengelaskan semula laporan siasatan akhir sebagai dokumen terbuka menggunakan kuasa diperuntukkan di bawah Seksyen 2C Akta Rahsia Rasmi 1972,” katanya dalam satu kenyataan di sini tadi.
Katanya, laporan akhir kemalangan itu disiapkan pada 25 Januari 1977 dan kemudian dibentangkan ke Jemaah Menteri pada bulan Mac 1977.
“Namun begitu, hasil siasatan laporan tersebut tidak pernah diumumkan. Oleh demikian, selama hampir 47 tahun ahli keluarga mangsa terlibat tidak dapat mengetahui fakta dan sebab di sebalik nahas kemalangan udara itu.

“Seramai sebelas nyawa telah terkorban dalam tragedi Double-Six termasuk barisan pimpinan kanan Kerajaan Negeri Sabah ketika itu seperti Ketua Menterinya, Tun Fuad Stephens,”’jelasnya.
Katanya, setiap insiden penerbangan haruslah disiasat secara telus dan menyeluruh untuk menerap kepercayaan antarabangsa terhadap keupayaan Malaysia membina sebuah industri penerbangan berkredibiliti dan menepati piawian tertinggi. – KOSMO! ONLINE


[KEMASKINI] Koperal Mohammad ikut jejak arwah bapa jadi tentera – Ibu
Oleh SITI NOR MAS ERAH AMRAN

12 April 2023, 6:11 pm
SEBERANG PERAI – Ibu Koperal Mohammad Nasri Mohd. Nasib mengatakan yang anak tunggalnya itu mahu mengikut jejak arwah suaminya yang berkhidmat sebagai anggota tentera.
Fadzilah Abu Bakar,, 56, berkata, arwah Mohammad Nasri sudah berkhidmat selama 12 tahun dan sudah biasa menyertai operasi keluar dan masuk hutan.
“Anak baru menghubungi saya Jumaat lalu namun tidak ada sebarang perubahan yang ditunjukkan sepanjang perbualan kami.
“Kali terakhir saya bertemu dengannya ( Koperal Mohammad) pada Disember tahun lalu. Dia memang mahu ikut jejak langkah arwah ayahnya yang juga pernah berkhidmat sebagai anggota tentera,” atanya ketika ditemui di rumahnya di Pulau Mertajam, Penaga sebentar tadi.
Dalam pada itu katanya lagi, mereka sekeluarga tidak pernah merancang untuk menyambut Hari Raya bersama pada tahun ini disebabkan tugasan yang perlu dipikul arwah.
“Saya sudah biasa dengan rutin tugasnya malah kami tidak pernah ada pelan untuk berhari raya, sebaliknya jika dia mendapat cuti, kami akan meraikannya bersama-sama nanti,” katanya ketika ditemui di rumahnya di Pulau Mertajam, Penaga sebentar tadi.

Sementara itu, tinjauan Kosmo! di rumah keluarga mangsa mendapati, ahli keluarga termasuk sanak-saudara dan jiran tetangga mula mengunjungi kediaman mereka. – KOSMO! ONLINE


Anthony Loke lancar buku maritim
Oleh KOSMO!

12 April 2023, 8:28 pm
PETALING JAYA – Menteri Pengangkutan, Anthony Loke Siew Fook, hari ini telah merasmikan buku bertajuk ‘Shipping and Logistics in Malaysia’ terbitan Institut Maritim (Mima) dan Perlindungan dan Indemniti Malaysia Sdn Bhd (P&I Malaysia) di Kementerian Pengangkutan (MOT), Putrajaya.
Buku setebal 558 muka surat itu ditulis oleh Profesor Madya Dr. Mohd Yazid Zul Kepli mengenai kedua-dua bidang itu yang menjadi tonggak perdagangan dunia.
Pengerusi Mima, Datuk Mohamed Suffian Awang, yang turut hadir menyaksikan pelancaran tersebut menerusi satu kenyataan berkata, buku itu mampu menyemarakkan pembangunan sektor maritim negara.
“Buku ini beri gambaran jelas kepada pembaca, pengkaji atau pemain sektor maritim.
“Ia membawa pembaca ke dunia silam ‘sejarah kuno’, ‘zaman pertengahan’, dan zaman moden’ untuk meneliti proses pembentukan sejarah maritim dunia,” katanya.
Menurut beliau, buku tersebut mudah difahami semua golongan pembaca termasuk orang awam.

“Ia perlu dimiliki sebagai rujukan penting di kementerian dan agensi-agensi di MOT.
“Buku berkulit tebal ini boleh dibeli dengan harga RM100 di www.mima.gov.my, Shopee, dan Lazada,” jelasnya.
Dalam majlis tersebut, Mohamed Suffian turut menyampaikan senaskhah buku ‘Shipping and Logistics in Malaysia’ itu kepada Anthony Loke sebagai tanda kenangan. – KOSMO! ONLINE


Pelajar kolej bakar anak ayam hidup-hidup dalam ‘air fryer’
Oleh KOSMO!

12 April 2023, 6:00 pm
WASHINGTON – Seorang pelajar kolej di negeri Kentucky, Amerika Syarikat (AS) disiasat selepas sebuah video yang memaparkan dia menggoreng seekor anak ayam hidup-hidup tular hujung minggu lalu, lapor akhbar New York Post semalam.
Video yang dikongsikan di Instagram Stories itu memaparkan seorang pelajar Universiti Louisville menyaluti anak ayam hidup itu dengan perasa sebelum memasaknya di dalam ‘air fryer’, lapor laman Louisville Courier Journal.
Klip berasingan pula memaparkan seekor anak ayam mati tergantung di siling dan seekor lagi berada di dalam ketuhar gelombang mikro.
Pelajar yang tidak didedahkan identitinya itu mendakwa ia merupakan anak ayam robotik, tetapi orang ramai tidak mempercayainya.
Universiti Louisville pada Sabtu lalu mengeluarkan kenyataan yang mengecam tindakan pelajar itu dan mengesahkan bahawa siasatan terhadapnya kini dijalankan.
Seorang pelajar, Sarah Devers memberitahu laman WDRB bahawa dia menghubungi polis selepas melihat hantaran itu.

“Ia memberi anda perasaan yang suram, seperti saya rasa bersalah kerana dapat melihatnya,” keluhnya. – Agensi


Cuaca panas cecah 37 darjah Celcius landa Semenanjung Malaysia
Oleh NURUL IRDINA SUMALI

12 April 2023, 5:39 pm
PETALING JAYA – Jabatan Meteorologi (MetMalaysia) mengeluarkan amaran berjaga-jaga tahap satu, di enam kawasan di Semenanjung Malaysia.
Jabatan Meteorologi (MetMalaysia) menerusi laporannya di Facebook berkata, kawasan yang terlibat adalah di Kubang Pasu, Sik, Lipis, Jerantut, Bentong dan Jempol.
Sementara di Sabah dan Sarawak ketika ini, dalam pemantauan.
“Tahap berjaga-jaga bermaksud suhu maksimum harian 35-37 darjah Celcius sekurang-kurangnya selama tiga hari berturut-turut,” jelasnya di laman Facebook rasmi MetMalaysia sebentar tadi. – KOSMO! ONLINE.


‘Selagi boleh bergerak, saya akan terus berlakon filem’
Oleh MOHD. HAIKAL ISA

12 April 2023, 5:22 pm
PETALING JAYA – “Selagi saya masih boleh bergerak dan melawan, saya akan terus berlakon dalam filem.”
Itu kata-kata daripada pelakon popular Hong Kong, Jackie Chan yang muncul dengan filem pengembaraan komedi terbaharu berjudul Ride On.
Ujar pemilik nama lengkap, Chan Song Kang itu, setia berlakon dan berlawan hingga pada usia sekarang yang sudah mencecah 70 tahun, perihal terbabit adalah tanda apresiasinya buat para peminatnya di seluruh dunia.
“Ini adalah cara saya untuk menunjukkan kasih sayang dan penghargaan saya kepada semua peminat saya di seluruh dunia atas sokongan mereka selama ini,” katanya lagi.
Filem Ride dibawakan oleh Pemegang Hak Pengedaran Malaysia, Shanghai Pictures Sdn. Bhd. dan diedarkan di Malaysia oleh Lotus Five Star bersama rakan pemasaran Infinity Entertainment Marketing. Jackie Chan melakonkan watak lagak ngeri
bernama Luo yang tinggal bersama kuda kesayangannya ‘Red Hare’.
JACKIE Chan memainkan karakter bernama Lao Luo dalam filem terbaharu berjudul, Ride On.
Pengarah filem Larry Yang teruja dapat bekerjasama dengan Jackie Chan dan menyifatkan impian akhirnya terlaksana lelaki itu berlakon di bawah arahannya.
“Saya peminat tegar Jackie Chan dan ia adalah impian seumur hidup saya untuk bekerjasama dengan Jackie Chan dalam filem.
“Selepas menonton dokumentari tentang bernuansa lagak ngeri, saya menulis cerita ini dan langsung mengajukannya kepada Jackie Chan,” katanya.

LIU Haocun berlakon watak Xiao Bao; anak kepada Luo lakonan Jackie Chan.
Chan pula berkata, dia tidak teragak-agak untuk berlakon dalam Ride On kerana skrip cerita yang luar biasa serta karakter Luo yang memikat hatinya.
“Pada mulanya saya bersikap sopan, tetapi saya tidak menyangka dia datang kepada saya lagi selepas lima hari dengan cerita itu.
“Sebahagian daripada kisahnya membuat saya menangis, dan bagi saya, untuk menunjukkan semangat lagak ngeri kepada dunia, bermakna saya mesti melibatkan diri dalam filem ini!,” ujarnya.
Ride On yang turut dibintangi dua pelakon hebat lain Liu Haocun, Kevin Guo mula ditayangkan di pawagam seluruh Malaysia bermula esok, 13 April 2023. – KOSMO! ONLINE


Laporan tidak tepat kes tuntutan Sulu ancam kedaulatan negara
Oleh AMREE AHMAD

12 April 2023, 5:14 pm
PUTRAJAYA – Pelancaran laman sesawang Malaysia-SuluCase.gov.my membuktikan usaha serius kerajaan menangkis pelbagai fakta salah kes tuntutan waris Sultan Sulu.
Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, laporan tidak benar itu juga memburukkan imej Malaysia.
“Justeru, laman rasmi ini akan menyanggah laporan tidak benar, putar belit tafsiran sejarah dan tohmahan mereka agar diketahui oleh masyarakat dunia,” katanya kepada pemberita selepas melancarkan laman sesawang Malaysia-SuluCase.gov.my di sini tadi.
Portal itu juga mendapat kerjasama Kementerian Luar serta Kementerian Komunikasi dan Digital dalam usaha ‘perang saraf’ Malaysia secara lebih agresif berbanding sebelum ini.
Mengulas lanjut, Azalina berkata, terdapat kaitan salah seorang penuntut itu yang telah diklasifikasi sebagai pengganas dan terlibat pencerobohan berdarah Sabah pada 2013.
“Pada masa sama, kerajaan membentuk Sekretariat Khas yang akan mengambil tindakan melalui media dan hubungan diplomatik untuk menangkis tohmahan mereka,” katanya. – KOSMO! ONLINE


Mahkamah: Empat lelaki guna Sim Box tidak diperakui didenda RM150,000
Oleh NUZULSHAM SHAMSUDDIN

12 April 2023, 4:56 pm
KUALA LUMPUR – Empat lelaki didenda RM150,000 oleh Mahkamah Sesyen di sini hari ini atas pertuduhan menggunakan kelengkapan komunikasi yang tidak diperakui Suruhanjaya Komunikasi dan Multimedia Malaysia (SKMM).
Hakim N.Priscilla Hemamalini menjatuhkan hukuman denda itu terhadap Chua Vi Vern, 32, Lu En Ci, 25, Liew Kok Chun, 28, dan Kitmikael, 22, selepas kesemua mereka selaku Orang Kena Saman (OKS) mengaku bersalah atas pertuduhan yang disabitkan.
Vi Vern didenda RM60,000 kerana ada dua pertuduhan, manakala tiga lagi lelaki iaitu En Ci, Kok Chun dan Kitmikael masing-masing didenda RM30,000 atas satu pertuduhan.
Sekiranya jumlah denda itu gagal dibayar mereka masing-masing boleh dipenjara selama tiga bulan dan kesemua OKS membayar jumlah denda itu.
Mengikut pertuduhan, mereka didakwa menggunakan 52 unit Sim Box tiada jenama dan model yang tidak diperakui oleh Peraturan-peraturan Komunikasi dan Multimedia (Standard Teknik) 2000
Kesalahan itu dilakukan di dua buah residenasi dan sebuah kondominium di sini antara 9 malam hingga 11.10 pagi antara 25 November 2021 dan 19 Januari lalu.

Berikutan itu, kesemua OKS didakwa di bawah Peraturan-Peraturan 16(1)(b) Peraturan-Peraturan Komunikasi dan Multimedia (Standard Teknik) 2000 dan Peraturan 16 (3) peraturan sama yang boleh dihukum di bawah Peraturan 37 peraturan sama yang membawa hukuman denda maksimum RM100,000 atau penjara tidak lebih enam bulan atau kedua-duanya.
Terdahulu, kesemua OKS yang tidak diwakili peguam merayu denda yang rendah dengan alasan mereka mempunyai tanggungan keluarga selain tidak mempunyai rekod kesalahan jenayah lampau.
Bagaimanapun Pegawai Pendakwa dari SKMM Nur Nazhzilah Mohammad Hashim memohon hukuman denda berbentuk setimpal supaya memberi pengajaran terhadap kesemua OKS dengan mengambil kira faktor kepentingan awam. – KOSMO! ONLINE.


3 hari di Malaysia, Tiara Andini teruja pergi bazar
Oleh LIA OTHMAN

12 April 2023, 5:40 pm
PETALING JAYA – Penyanyi terkenal Indonesia, Tiara Andini mengakui lebih gemar menikmati makanan yang dijual di tepi jalan berbanding di restoran mewah.
Tiara, 22, yang berkunjung ke Malaysia untuk rakaman lagu baharunya berkata, dia tidak sabar untuk mencuba makanan jalanan di Malaysia termasuk mahu ke bazar Ramadan.
“Ini kali pertama saya datang Malaysia dan sudah tentu saya mahu cuba makanan yang sedap-sedap di negara ini.
“Tiga hari di sini saya mahu jalan-jalan dan cari makanan street food, mereka kata mahu bawa saya ke bazar Ramadan. Saya lebih suka makanan di pinggir-pinggir jalan berbanding di restoran kerana lebih sedap.
“Semalam sahur saya dah cuba kari, lepas ini nak cari roti canai dan nasi lemak yang pedas,” ujarnya pada majlis Media Gathering Tiara Andini di Universal Music, di sini, semalam.
Dalam pada itu, berkongsi tujuannya datang ke Malaysia, penyanyi lagu Merasa Indah itu berkata, dia dalam proses merakam lagu baharu dengan komposer Korea Selatan, Hyuk Shin.

Menurut Tiara, single bergenre rancak tersebut akan menampilkan sisi lain dirinya sebagai penyanyi.
“Syukur saya ditemukan dengan komposer Korea Selatan oleh pihak Universal Music dan cuba merakam lagu rancak.
“Sebenarnya saya peminat K-pop dan tak sangka dapat menyanyikan lagu berunsur K-pop. Pada saya lagu ini bakal mempamerkan sisi diri yang berbeza.
“Peminat selalu dengar suara saya menyanyikan lagu sedih tapi kali ini karya rancak pula. Ini satu cabaran buat saya,” ujarnya.
Selain itu, Tiara berkata, dia bakal mengadakan konsert di Malaysia pada Jun depan.
Biarpun sudah biasa membuat persembahan di Indonesia, Tiara akui perasaan gementar tidak boleh dielak.
“Insya-Allah pada Jun mendatang saya akan mengadakan konsert di Malaysia.
“Saya sudah biasa menyanyi tapi perasaan gementar itu masih ada terutama jika melakukan persembahan berskala besar, apatah lagi ini pertama kali di sini.
“Saya selalu berinteraksi dengan peminat di Malaysia dan ramai yang memberi sokongan untuk saya buat persembahan di sini,” ujarnya. – KOSMO! ONLINE


Lelaki tertelan ‘earphone’ ketika tidur
Oleh KOSMO!

12 April 2023, 5:00 pm
BEIJING – Seorang lelaki di China terkejut apabila menyedari dia tertelan fon telinga tanpa wayar selepas bangun dari tidur, lapor akhbar Daily Star semalam.
Lelaki yang dikenali dengan nama samaran Xiaoyong itu berkata, dia menyedari salah satu fon telinganya hilang selepas bangun tidur sekitar pukul 3 pagi (waktu tempatan) untuk ke tandas pada 6 April lalu.
Xiaoyong kemudian memainkan muzik yang disambungkan ke fon telinga itu untuk mencarinya tetapi terkejut apabila mendengar bunyi dari dalam badannya.
Dia kemudian mendapati telah tertelan fon telinga itu ketika tidur.
Selepas perjalanan pantas ke hospital pada kira-kira pukul 4 pagi, sangkaan Xiaoyong disahkan melalui imbasan x-ray yang mendapati fon telinga itu berada di dalam perutnya.
Semasa menunggu di hospital, Xiaoyong mendokumentasikan aduan peliknya itu. Dia memainkan muzik menerusi fon telinganya kepada pengikutnya dalam talian.

Lagu popular yang biasa didengari pada aplikasi Douyin boleh didengari dari dalam badan lelaki tersebut.
Menurut Xiaoyong, doktor memberinya beberapa ubat untuk membolehkan ususnya dikosongkan.
Sekiranya tidak berjalan seperti yang dirancang, Xiaoyong perlu menjalani pembedahan untuk mengeluarkan alat itu dari ususnya. – Agensi


Michelle Yeoh balik Ipoh, bawa trofi Oscar ke pusara bapa
Oleh HANISAH SELAMAT

12 April 2023, 5:01 pm
PETALING JAYA – “Bawa Mr. O pulang.”
Demikian perkongsian satu-satunya anak Malaysia penjulang Oscar, Tan Sri Michelle Yeoh yang kini sudah tiba di kampung halamannya di Ipoh, Perak.
Detik gembira tersebut dikongsikan Yeoh menerusi hantaran Instagram yang menunjukkan ibu tercinta, Datin Janet Yeoh sedang memegang trofi Oscar bersalut emas 24 karat dimenanginya.
Nyata aktres yang mencipta nama di Hollywood itu mengotakan janji ketika berucap selepas diumumkan sebagai Pelakon Wanita Terbaik di Anugerah Akademi ke-95 pada 13 Mac lalu.
Menerusi perkongsian sama, Yeoh turut menzahirkan penghargaan terhadap kedua-dua orang tuanya atas dorongan mereka sehingga beliau mampu berada di posisi sekarang.
“Tanpa kasih sayang, kepercayaan serta sokongan ibu bapa saya, tidak mungkin saya ada di sini. Saya sayang anda berdua,” tulisnya dalam ruangan kapsyen.

Menerusi gambar lain, bintang mega berusia 61 tahun itu turut dilihat membawa trofi berprestij berkenaan ke kubur mendiang bapanya, Datuk Yeoh Kian Teik.
Mendiang bapanya yang juga peguam dan ahli politik menghembuskan nafas terakhir pada usia 89 tahun akibat sakit tua pada 2014.
Sebelum ini, Yeoh dilaporkan bakal pulang ke tanah air untuk bertemu peminat bagi acara Pride of Malaysia Michelle Yeoh Homecoming Public Fan Meet di Pavilion Kuala Lumpur pada 18 April ini.
Selain diraikan, pelakon pertama dari Asia diangkat sebagai pemenang kategori utama dalam Anugerah Akademi itu berjanji ‘balik kampung’ untuk menyambut ulang tahun ke-84 ibunya.
Selepas berjumpa peminat pada pukul 4 petang, pada sebelah malamnya pula, Yeoh bakal menghadiri majlis makan malam istimewa bersempena sambutan hari jadi Janet.
Terdahulu, tanggal 13 Mac 2023 menjadi detik bersejarah buat bintang Hollywood itu sebaik memenangi Oscar yang berlangsung di Dolby Theatre, Los Angeles, Amerika Syarikat (AS).
Melalui penampilan dalam filem Everything Everywhere All At Once, beliau diangkat sebagai Pelakon Wanita Terbaik mengenepikan empat pencabar terdekat termasuk Cate Blanchett.
Dalam ucapan sebaik merangkul trofi idaman ramai, beliau berjanji mahu membawa trofi tersebut ke rumah untuk ditunjukkan kepada ibunya. -KOSMO! ONLINE


Wanita kahwini pemuda 7 tahun lebih muda daripada anak
Oleh KOSMO!

12 April 2023, 5:30 pm
TOKYO – Seorang wanita berusia 61 tahun di Jepun berkahwin dengan lelaki berumur 29 tahun yang tujuh tahun lebih muda daripada anaknya, lapor laman berita Mothership hari ini.
Kurata Ratsuko telah berkongsi kehidupan bersama pasangannya di media sosial. Dalam sebuah hantaran di aplikasi Ameblo, dia menyifatkan kisah cintanya dengan lelaki itu sebagai ‘pertemuan yang sudah ditakdirkan’.
Menurut Ratsuko, dia pertama kali bertemu suaminya di sebuah kedai kopi di daerah Ikebukuro, Tokyo.
Ketika itu, dia terjumpa sebuah telefon yang ditinggalkan di atas sofa dalam kedai tersebut. Lelaki itu kemudian kembali ke kedai tersebut untuk mencari telefonnya.
Kali kedua mereka bertemu adalah di dalam kereta api dan ketika itulah mereka bertukar-tukar maklumat peribadi.
“Ia satu keajaiban, itu takdir. Nampaknya dia juga sedang mencari suri hati,” katanya.

Ratsuko mula memuat naik gambar mereka di Instagram pada September 2020 sebelum bertunang pada 21 Mei 2021. Menurut profil Ratsuko di Ameblo, pasangan itu mendaftar perkahwinan mereka pada 24 Disember 2022.
Keluarga Ratsuko nampaknya menyokong hubungannya dengan suaminya. Di Instagram, Ratsuko menyiarkan foto dia bersama suami dan keluarga anak lelakinya ketika mereka berada di Disneyland.
Anak lelakinya berumur 36 tahun manakala isterinya berumur 29 tahun, sebaya dengan suami Ratsuko. – Agensi


Gerhana matahari separa 20 April ini
Oleh KOSMO!

12 April 2023, 5:14 pm
PETALING JAYA – Seluruh negara akan mengalami gerhana matahari separa pada 20 April ini berikutan fenomena gerhana matahari hibrid yang berlaku berdekatan benua Australia.
Kementerian Sains, Teknologi dan Inovasi (MOSTI) menerusi Facebook berkata, pemerhati di Semenanjung akan menyaksikan fenomena tersebut bermula jam 11 pagi.
“Pemerhati di Semenanjung boleh menyaksikan fenomena gerhana matahari separa bermula 11 pagi hingga sekitar 1 petang.
“Bagi pemerhati di Sarawak pula, sehingga sekitar pukul 1 petang manakala di Sabah sehingga sekitar pukul 2 petang,” menurut kenyataan tersebut. – KOSMO! ONLINE


Anak tertidur, keluarga terpaksa ‘goncang’ kereta
Oleh SYAHRATUL AUFA SHAHARUDDIN

12 April 2023, 4:20 pm
PETALING JAYA – Orang ramai dikejutkan dengan insiden sebuah keluarga yang terpaksa ‘menggoyang-goyangkan’ sebuah kereta jenis Proton Exora dalam keadaan berkunci.
Tindakan spontan itu adalah bagi mengejutkan seorang kanak-kanak yang sedang tertidur di dalam kenderaan tersebut.
Menerusi klip video dimuatnaik di akaun TikTok @Fsk.spyke yang berdurasi 36 saat itu memaparkan detik-detik cemas keluarga berkenaan menggoyang-goyangkan kenderaan berkenaan sambil diperhatikan oleh beberapa orang awam.
“Mak tinggal tak sampai 10 minit,anak dah tido sampai terlena. Goncang kereta pun tak heran sebab dah sedap tidur. Sekian lama akhirnya bomba datang untuk membantu, Alhamdulillah,” kongsi @Fsk.spyke menerusi kapsyen video berkenaan.
Difahamkan, kanak-kanak yang berada di dalam kenderaan itu akhirnya berjaya diselamatkan dengan bantuan anggota bomba.
Menjengah ke ruangan komen, ramai orang meluahkan rasa kebimbangan terhadap situasi yang dihadapi keluarga tersebut.

“Kenapa jadi macam kebiasaan kes orang tinggal anak dalam kereta eh, memang dah musim ke,” seloroh Amus.
“Sebab tu lah kalau boleh jangan tinggal anak dalam kereta, nasib baik tak lemas,” komen Mak Yeng.
Walau bagaimanapun, pemilik akaun berkata, ibu bapa tersebut meninggalkan anak mereka atas alasan permintaan anaknya sendiri yang ingin duduk di dalam kereta.
“Kelalaian macam ni dah banyak kali berlaku, apa-apa pun jangan tinggal lah kalau taknak jadi apa-apa,” nasihat Hayati. KOSMO! ONLINE.


[KEMASKINI] ‘Kali ini hanya jasad arwah yang pulang’
Oleh SITI NOR MAS ERAH AMRAN

12 April 2023, 4:29 pm
SEBERANG PERAI – “Kali terakhir saya bertemu arwah adalah pada 2 Mac lalu ketika menghantarnya ke kem sebelum bertolak ke lokasi operasi,” kata isteri kepada anggota tentera, Koperal Mohammad Nasri Mohd. Nasib yang dilaporkan hilang sebelum dijumpai meninggal dunia di Hutan Simpan Royal Belum, Perak.
Nurhayatul Husna Abdul Muttalib,30, berkata dia meminta izin kepada suaminya untuk pulang ke Sungai Petani, Kedah bersama dua anak mereka untuk menyambut Aidilfitri kali ini.
“Memandangkan arwah tidak dapat bercuti tahun ini, dia membenarkan saya bersama anak-anak untuk pulang ke kampung.
“Kalau tidak silap saya, arwah dijangka menamatkan operasi awal bulan depan dan kali terakhir kami beraya bersama adalah pada Aidilfitri lepas,” katanya ketika ditemui di kediaman ibu mertuanya di Pulau Mertajam, di sini hari ini.
Tambahnya, mereka sekeluarga tinggal di kuarters Batalion 25 Rejimen Askar Melayu Diraja Kem Seri Bentong di Pahang sejak mendirikan rumah tangga lima tahun lalu.
Katanya, hasil perkahwinan mereka dikurniakan sepasang anak lelaki dan perempuan yang masing-masing berusia empat dan dua tahun.

“Sikap arwah sangat menyenangkan kami sekeluarga, dia seorang suami yang penyayang dan sabar melayani karenah anak-anak dan tidak ada kata yang dapat menggambarkan perasaan kami sekeluarga kerana selalunya setiap kali arwah menyertai operasi, dia akan balik dalam keadaan yang selamat.
“Walau bagaimanpun, kami reda dengan ketentuan Ilahi dan menganggap ia satu ujian Allah SWT,” katanya.
Terdahulu, Ketua UMNO Bahagian Kepala Batas, Reezal Merican Naina Merican berkata, urusan membawa pulang jenazah sedang diuruskan oleh pihak tentera danakan dikebumi di Pulau Mertajam.
Jumaat lalu, media melaporkan mangsa dilaporkan hilang ketika menjalankan operasi di kawasan pedalaman Hutan Simpan Belum pada pukul 12.50 tengah malam. – KOSMO! ONLINE


1,000 pemilik BYD diraikan di Stadium Negara Bukit Jalil
Oleh KOSMO!

12 April 2023, 4:50 pm
PETALING JAYA – Sime Darby Motors berjaya memecahkan rekod terbaharunya  dengan berjaya membuat penyerahan 1,000 kereta dalam masa 100 hari.
Detik bersejarah itu telah diraikan bersama 1,000 pemilik pertama BYD di Malaysia dalam satu majlis penyerahan besar-besaran yang pertama sepertinya di Stadium Negara Bukit Jalil.
Majlis ini menandakan satu lagi mercu jaya bagi Sime Darby Motors, berikutan penyerahan 100 unit dalam masa 10 hari pertama selepas pelancaran BYD di Malaysia.
Para pelanggan dari seluruh negara telah menghadiri majlis sepanjang hari tersebut dengan aktiviti eksklusif menyeronokkan yang diadakan khas untuk pemilik BYD.
Persembahan secara langsung oleh kumpulan muzik serta beberapa pertunjukan penuh bertenaga lain telah menghiburkan pemilik baharu manakala para pelanggan  juga membawa pulang hadiah-hadiah menarik daripada cabutan bertuah.

Pengarah Urusan Peruncitan dan Pengedaran Sime Darby Motors Malaysia, Hong Kong dan Macau, Jeffrey Gan berkata, sambutan yang julung kali diadakan ini menandakan satu mercu tanda yang penting dalam pemasaran kenderaan elektrik Malaysia (EV), mencerminkan tahap populariti dan penerimaan EV yang semakin meningkat di negara ini.

“Kami sukacita untuk mengekalkan momentum penyerahan BYD ATTO 3 kepada pelanggan dan hari ini merupakan satu majlis yang bertujuan meraikan semua pemilik kereta baharu. Kami akan terus memacu pertumbuhan permintaan EV di seluruh segmen pasaran kami,” katanya dalam kenyataan yang dikeluarkan di sini.
Selain itu, seiring kejayaan penyerahan kenderaan baharu, BYD baru-baru ini telah membuka bilik pameran terbaharunya di Gurney Plaza, Pulau Pinang.

Terletak di lokasi popular dan mudah dikunjungi di Pulau Pinang, bilik pameran terkini menyediakan ruang yang selesa dan menarik seluas 1,500 kps untuk pelanggan bersantai, berinteraksi dengan kakitangan BYD yang dilatih secara profesional dan berpengetahuan dan mempelajari lebih lanjut tentang teknologi canggih yang ditawarkan oleh BYD.
Para pelanggan boleh mengambil kesempatan ini untuk memandu uji BYD ATTO 3 dalam kunjungan mereka ke bilik pameran.
Stesen pengecasan percuma juga terletak di tingkat 6 Gurney Plaza, dan disediakan oleh Sime Darby Motors.
BYD ATTO 3  boleh didapati dalam dua pilihan, dijual pada harga daripada RM149,800 bagi varian Standard dan RM167,800 bagi varian Extended dengan pilihan lima warna, iaitu Surf Blue (Biru Luncur), Parkour Red (Merah Parkour), Boulder Grey (Kelabu Batu), Forest Green (Hijau Belantara) dan Ski White (Putih Ski). -KOSMO!  ONLINE


Perak sedia terima kemasukan pelaburan dari China
Oleh LIYANA RAMLI

12 April 2023, 4:19 pm
IPOH – Perak akan menyediakan kemudahan infrastruktur yang mencukupi bagi menampung kemasukan pekerja apabila syarikat Proton memindahkan keseluruhan operasinya dari Shah Alam ke Proton City di Tanjung Malim menjelang 2027.
Menteri Besar Perak, Datuk Seri Saarani Mohamad berkata, kerajaan negeri telah mengadakan mesyuarat yang telah dipengerusikan oleh Setiausaha Kerajaan Negeri Perak, Datuk Ahmad Suaidi Abdul Rahim tentang kaedah untuk menyediakan infrastruktur dengan lebih cepat.
Jelasnya, ia terutamanya apabila perlu menyediakan ruang ataupun kawasan untuk perindustrian termasuk vendor.
“Bagaimanapun, dalam masa yang sama kita kena membuat persiapan untuk menerima kehadiran kebanjiran pekerja-pekerja ini terutamanya dari segi kawasan perumahan.
“Lembaga Perumahan Perak telah turun untuk melihat bagaimana kita nak menyediakan rumah yang mencukupi dan sekolah,” katanya kepada pemberita selepas Majlis Penyerahan Juadah Raya Kerajaan Negeri Perak kepada Pasukan Badan Beruniform di sini hari ini.
Menurutnya, Proton City bersedia untuk menyediakan tapak tetapi Kementerian Pendidikan akan mengemukakan perbelanjaan untuk membina sekolah dan menghantar guru-guru yang mencukupi.

Katanya, bilangan sekolah yang akan dibina bergantung kepada bancian bilangan pelajar dan kesediaan tapak untuk membina sekolah.
“Sudah tentu, bayangkan jika 7,000 orang pekerja datang bawa 7,000 keluarga, jika sekurang-kurangnya satu keluarga ada tiga orang anak, bermakna 21,000 pelajar sekolah akan melimpah di Proton City.
“Sebab itu sekolah yang mencukupi perlu disediakan di situ,” katanya.
Katanya, Perdana Menteri, Datuk Seri Anwar Ibrahim telah memaklumkan kepadanya semasa majlis berbuka puasa dua hari lalu bahawa ada pertemuan yang dibuat bersama pemimpin kanan Proton Geely semasa mereka melawat China. – KOSMO! ONLINE


Pengampunan Najib, biar Agong buat keputusan- Azalina
Oleh AMREE AHMAD

12 April 2023, 4:12 pm
PUTRAJAYA – Kerajaan menyerahkan sepenuhnya isu permohonan pengampunan bekas Perdana Menteri, Datuk Seri Najib Razak kepada pertimbangan dan budi bicara Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, pihaknya juga tidak akan terlibat dalam urusan berkenaan.
“Kita (kerajaan) pun tidak boleh nak paksa-paksa (sesiapa), biarlah Seri Paduka Baginda sendiri yang buat keputusan atau kaji balik perkara tersebut,” katanya kepada pemberita di sini tadi.
Mengulas lanjut, Azalina berkata, kuasa pengampunan istimewa tersebut bukan pelik dan ia memang terletak di bawah peruntukan Perkara 42 (1) Perlembagaan Persekutuan.
“Ini kuasa oleh Yang di-Pertuan Agong sendiri dan sekarang beliau (Najib) sudah tiada lagi apa-apa isu prosedur perundangan untuk perbicaraan kes tersebut,” jelasnya. – KOSMO! ONLINE


Wan Maimunah rindu nak bersuami
Oleh MOHD. HAIKAL ISA

12 April 2023, 4:37 pm
PETALING JAYA – Pelakon air mata, Wan Maimunah mengakui sunyi sepi bakal menyambut Aidilfitri tanpa lelaki bernama suami untuk kesekian kalinya.
Bagaimanapun, pemilik nama lengkap Wan Maimunah Wan Abdul Aziz itu sentiasa bersyukur kerana dikelilingi insan-insan yang baik hati buat masa sekarang.
“Bila usia dah makin meningkat ini, orang ‘single’ macam saya sering terkenangkan kalau saya jatuh sakit, siapa akan ada di sisi.
“Kalau ada suami atau pasangan, sudah tentu bila sakit, dia akan jaga makan minum pakai kita. Itupun kalau dapat pasangan yang baik. Seseorang yang tahu untuk menghargai baik buruk kita.
“Sudah tentu saya rindu untuk bersuami tapi itu tidak bermakna saya perlu termenung dan menunggu lelaki sesuai yang ingin berdamping dengan saya sebagai seorang suami.
“Pada usia sekarang, saya fikir kalau ada, ada lah. Kalau tiada (jodoh) lagi, saya pun okey dan akan meneruskan kehidupan seperti biasa. Ramai lagi orang sayang,” katanya kepada Kosmo! Online ketika dihubungi sebentar tadi.

Pelakon yang cukup dikenali menerusi drama rantaian, Tanah Kubur itu memaklumkan, raya kali ini akan berjalan seperti kebiasaan di rumah anak angkatnya, Ita di Ijok, Kuala Selangor.
“Saya ini menumpang kasih orang. Saya cukup bersyukur dengan kehadiran Ita dalam hidup. Walaupun saya ini sekadar ibu angkat, dia layan macam saya ini darah dagingnya.
“Rasa macam biasa. Ada berada di Ijok kebanyakan masa. Kalau Ita balik Negeri Sembilan, saya akan ikut sekali kalau dipelawa. Itu sahajalah rutin raya sekarang.
“Bila dah semakin berumur ini, tengok orang tersenyum bahagia, kita pun ikut rasa sekali walaupun perasaan itu bukan milik kita sepenuhnya. Kita tumpang orang punya bahagia walaupun hanya dengan melihat,” katanya lagi.
Ditanya mengenai hidup tanpa suami, Wan Maimunah berkata, dia tidak kesunyian kerana selain dua cahaya mata, hidupnya juga dikelilingi ramai anak angkat yang sentiasa mengambil berat.
“Buat apa nak rasa sunyi sangat. Nanti mati seorang diri juga di dalam kubur. Segala harta, kasih sayang bersama orang lain akan dipisahkan dengan kita.
“Alhamdulillah, Allah kurniakan saya kesihatan yang baik pada usia sekarang dan pada masa sama, dikelilingi manusia yang baik hati sentisa tak lokek dengan kasih sayang. Walaupun saya ini bukanlah siapa-siapa tidak mempunyai pertalian darah buat diri mereka,” katanya.
Terdahulu, perkahwinan terakhirnya dengan seorang pengusaha makanan dari Johor pada Disember 2013 sempat bertahan dua tahun sebelum mereka mengambil keputusan berpisah. – KOSMO! ONLINE


Haziq individu tertinggi jadi perhatian di bazar Ramadan
Oleh SYAHRATUL AUFA SHAHARUDDIN

12 April 2023, 4:12 pm
PETALING JAYA- Kehadiran seorang remaja lelaki yang mempunyai ketinggian mencecah 200 sentimeter (cm) di Bazar Teluk Bahang, Pulau Pinang baru-baru ini menarik perhatian orang ramai.
Berdasarkan video klip yang dimuat naik di akaun TikTok Wan Saiful Wan Jan, kelihatan remaja lelaki dikenali sebagai Haziq sedang bersalaman dan bertegur sapa dengan beliau di bazar berkenaan.
Menjengah ke ruangan komen, rata-rata orang ramai melahirkan rasa teruja melihat situasi itu dan menganggapnya sebagai sesuatu yang istimewa.
“Allahuakhbar, tingginya dia..rezeki Wan Saiful dapat jumpa insan istimewa seperti ini,” komen Puan Azarina.
“Anak saya umur 17 tahun tinggi sudah mencecah 193 cm, semoga ada rezeki berjumpa dengan adik Haziq,” ujar Ayda.
Sehingga kini video tersebut telah mencecah 167,700 tontonan, 8,591 tanda suka dan 632 perkongsian. – KOSMO! ONLINE


Sibuk kerja, tidak perasan abang meninggal dunia lebih 48 jam
Oleh AZMI NORDIN

12 April 2023, 4:31 pm
PETALING JAYA -Lelaki yang ditemui meninggal dunia dalam keadaan kembung tubuhnya di Jalan 2/38, Seksyen 2, di sini, semalam dipercayai sudah meninggal dunia kira-kira 48 jam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima panggilan kecemasan berhubung kejadian itu pada pukul 6 petang, daripada adik mangsa.
“Siasatan awal mendapati mangsa berusia 43 tahun itu tidak bekerja dan mempunyai rekod kesihatan darah tinggi dan kencing manis.
“Dipercayai juga mangsa meninggal dunia 48 jam sebelum ditemui,” katanya dalam kenyataan hari ini.
Fakhruddin memberitahu, adik mangsa yang tinggal bersama menyatakan dirinya sibuk bekerja dan kali terakhir melihat abangnya adalah pada Ahad lalu.
Mengenai bantuan daripada bomba untuk mengangkat mangsa, Fakhrudin berkata, lelaki itu bersaiz besar dan memerlukan laluan selain pintu utama bagi memindah keluar mayat tersebut.

“Mayat tersebut dihantar ke Pusat Perubatan Universiti Malaya (PPUM) bagi ujian saringan Covid-19 serta bedah siasat.
“Orang ramai yang mempunyai maklumat tentang kejadian boleh menghubungi Pegawai Penyiasat, Asisten Superintenden Azizul Zahari di talian 012-7220094 atau 03-79662222 bagi membantu siasatan,” ujarnya,
Terdahulu Kosmo! melaporkan, pihak bomba memberi khidmat khas mengangkat mayat selepas pihak polis menemui satu mayat lelaki tempatan yang telah kembong di dalam bilik rumahnya.
Pengarah Jabatan Bomba dan Penyelamat Malaysia (JBPM) Selangor Morni Mamat dipetik berkata, kerja memotong tingkap bilik dilakukan bagi mengeluarkan mayat melalui tingkap kerana pintu bilik yang terlalu sempit.
Tambah Morni, mayat dapat diangkat dengan kerjasama pasukan polis yang berada di lokasi kejadian.-KOSMO! ONLINE.


Berang dituduh curang, suami baling kepak ayam ke arah isteri
Oleh KOSMO!

12 April 2023, 4:22 pm
TALLAHASSEE, FLORIDA- Seorang lelaki di negeri Florida, Amerika Syarikat (AS) didakwa membaling hidangan kepak ayam ke arah isterinya ketika bertengkar selepas dia dituduh berlaku curang, lapor akhbar New York Post semalam.
Bukti serangan itu dikenal pasti apabila anggota polis yang tiba di rumah pasangan tersebut menemui wanita berkenaan dalam keadaan berlumuran sos pada badannya.
Gangguan rumah tangga di Wildwood bermula pada malam Ahad lalu apabila Robert Francis Audette, 39, dan isterinya bertengkar mengenai ‘kekasih’ lelaki tersebut.
“Defendan (Audette) didakwa meminta wang daripada mangsa supaya boleh mengunjungi pusat perjudian tempatan dan bertemu kekasihnya.
“Semasa pertengkaran, defendan mencapai dan melempar kotak hidangan kepak ayam yang dibungkus ke arah mangsa,” tulis seorang anggota polis dalam satu laporan.
Beberapa ketul kepak ayam kemudian mengenai wanita itu pada bahagian bahu kanan dan bawah dagunya.

Pertengkaran berterusan apabila Audette didakwa menghalang isterinya menemui bayi mereka di bilik lain dan memaksa wanita itu bersembunyi di dalam almari bilik tidur.
Apabila suspek keluar dari bilik tidur, isterinya dengan pantas mengunci pintu bilik yang menyebabkan Audette cuba memecah masuk semula.
“Apabila magsa tidak membuka pintu, defendan menjerit ‘saya akan memukul kamu’ dan mula mengetuk pintu dengan ganas,” kata polis.
Audette mengaku melemparkan hidangan kepak ayam itu ke arah isterinya, tetapi tidak bermaksud untuk memukul wanita tersebut. Dia menafikan perbuatan mengugut dan memukul isterinya. – Agensi


KKM rangka pelan tangani masalah pengambilan gula dalam kalangan rakyat
Oleh MUHAMMAD NAJIEB AHMAD FUAD

12 April 2023, 4:49 pm
PETALING JAYA – Kementerian Kesihatan (KKM) menghasilkan Pelan Strategik Mengurangkan Gula dalam Kalangan Rakyat Malaysia (2023- 2025) yang akan melibatkan tindakan multi-sektoral.
Menterinya, Dr. Zaliha Mustafa berkata, perkara itu dimaklumkan pada Mesyuarat Majlis Keselamatan Makanan dan Pemakanan Kebangsaan (MKMPK) ke-16 diadakan di ibu pejabat KKM di Putrajaya yang dipengerusikan oleh beliau sendiri, semalam.
“Dalam mesyuarat ini, satu usul telah dibentangkan bagi melaksanakan Pensijilan Makanan Selamat KKM sebagai syarat perkhidmatan pembekalan makanan semasa mesyuarat dan majlis rasmi di semua fasiliti kementerian di Putrajaya.
“Perkara tersebut perlu diperhalusi sebelum sebarang tindakan lanjut dilaksanakan,” katanya dalam kenyataan akhbar di sini hari ini.
Beliau berkata, mesyuarat MKMPK16 turut dimaklumkan mengenai Dasar Keselamatan Makanan Kebangsaan, sistem pemantauan secara dalam talian bagi Pelan Tindakan Pemakanan Kebangsaan Malaysia (MS-NPANM), pelaksanaan perjanjian peringkat ASEAN berkaitan pemeriksaan dan pensijilan bagi produk makanan.
“Selain itu, pewartaan akuan nutrien baharu bagi asid lemak trans dan akuan fungsi baharu bagi antioksidan daripada minyak sawit serta komitmen industri dalam penghasilan produk makanan dengan pilihan lebih sihat.

Jelas Zaliha, melalui mesyuarat ini diharapkan akan menjadi platform yang tepat untuk perbincangan dan penyelarasan aktiviti bagi menangani isu terkini keselamatan makanan dan pemakanan untuk meningkatkan penyampaian perkhidmatan bagi kesejahteraan rakyat Malaysia Madani.
Mesyuarat berkenaan turut dihadiri, Timbalannya Lukanisman Awang Sauni, serta 18 wakil kementerian serta agensi dan empat wakil pertubuhan bukan kerajaan iaitu Persekutuan Pekilang-Pekilang Malaysia (FMM), Gabungan Persatuan Pengguna Malaysia (FOMCA), Persatuan Pemakanan Malaysia (NSM) dan Persatuan Kajian Obesiti Malaysia (MASO). – KOSMO! ONLINE


Kedudukan anak bulan dijangka tidak penuhi syarat raya hari Jumaat
Oleh ZAKKINA WATI AHMAD TARMIZI

12 April 2023, 3:21 pm
SEREMBAN – Kedudukan anak bulan pada 20 April nanti tidak memenuhi kriteria Imkanur Rukyah bagi menjangkakan tarikh 1 Syawal jatuh pada 21 April.
Timbalan Mufti Kerajaan Negeri, Negeri Sembilan, Amran Awaludin berkata, sehubungan itu umat Islam dinasihat untuk tidak membuat sebarang spekulasi dan menunggu keputusan cerapan anak bulan untuk menentukan tarikh 1 Syawal pada 20 April ini.
“Jangan buat sebarang spekulasi, kita berpandukan kaedah rukyah dan hisab maka kena tunggu keputusan cerapan pada petang hari Khamis 20 April itu nanti.
“Berdasarkan kriteria Imkanur Rukyah yang telah ditetapkan memang kedudukan anak bulan tidak memenuhi kriteria tersebut yang menolak jangkaan 1 Syawal jatuh pada 21 April,” katanya ketika dihubungi hari ini.
Sebanyak 29 lokasi di seluruh negara akan melaksanakan cerapan anak bulan untuk menentukan tarikh 1 Syawal pada 20 April ini.
“Kriteria Imkanur Rukyah ini mesti la ketinggian anak bulan dari garis ufuk (kaki langit ) melebihi tiga darjah seterusnya jarak lengkung melebihi 6.4 darjah selepas matahari terbenam.

“Ini telah diputuskan dalam Muzakarah Falak Kebangsaan Tahun 2021 dan Muzakarah Majlis Kebangsaan Bagi Hal Ehwal Agama Islam Malaysia (MKI) juga,” jelas Amran lagi.
Beliau dalam pada itu menyarankan umat Islam untuk menumpukan dalam amal ibadat ketika ini terutama apabila bulan Ramadan sudah memasuki 10 malam terakhir. – KOSMO! ONLINE


Polis ketat kawalan keselamatan tiga lokasi di Shah Alam
Oleh ISKANDAR SHAH MOHAMED

12 April 2023, 3:44 pm
SHAH ALAM – Polis memperketatkan kawalan keselamatan di tiga lokasi utama di bandar raya ini yang bakal mengalami kesesakan luar biasa menjelang minggu terakhir menjelang Aidilfitri.
Ketua Polis Daerah Shah Alam, Asisten Komisioner Mohd. Iqbal Ibrahim berkata, ini melibatkan sekitar Seksyen 7, Seksyen 24 dan Stadium Malawati yang menjadi lokasi tumpuan ribuan pengunjung untuk membeli belah pada saat akhir bermula minggu ini.
“Justeru, kami akan memperketatkan kawalan dan rondaan bagi mengawal keselamatan termasuk lalu lintas dan balai polis bergerak ditempatkan di Seksyen 7 bagi menunjukkan keberadaan polis,” katanya ketika ditemui di pejabatnya di Ibu Pejabat Polis Daerah (IPD) Shah Alam di sini, hari ini.
Jelas Mohd. Iqbal, pihaknya turut melaksanakan operasi bersepadu khas bagi mencegah jenayah sempena musim perayaan ini meliputi pemeriksaan di premis perniagaan termasuk bank yang dipenuhi orang ramai untuk urusan pengeluaran dan penukaran wang.
Selain itu, pengunjung dinasihatkan tidak sesuka hati meletakkan kenderaan bagi mengelak ditunda oleh pihak berkuasa.
“Lebih 900 pegawai dan anggota akan bertugas di 10 balai polis pada musim perayaan kali ini dan kita menasihatkan penduduk Shah Alam mengisi borang balik kampung sebelum meninggalkan kediaman untuk pulang bercuti bagi memudahkan rondaan dan kawalan berterusan terutama di kawasan perumahan,” katanya. – KOSMO! ONLINE


Skim harga maksimum Aidilfitri selama 16 hari bermula Sabtu ini
Oleh KAMARIAH KHALIDI

12 April 2023, 3:39 pm
PUTRAJAYA – Skim Harga Maksimum Musim Perayaan Hari Raya Puasa (SHMMP) 2023 akan berkuat kuasa selama 16 hari bermula Sabtu ini sehingga 30 April melibatkan 30 jenis barangan.
Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, pelaksanaan skim itu dijalankan tujuh hari sebelum, dua hari semasa dan tujuh hari selepas perayaan Aidilfitri.
“Tempoh pelaksanaan SHMMP Hari Raya Puasa 2023 kali ini adalah bersesuaian mengikut keadaan semasa iaitu mewujudkan suasana menang-menang kepada pengguna dan peniaga.
“Senarai barangan, paras harga maksimum dan tempoh pelaksanaan ditentukan berdasarkan beberapa faktor seperti cuaca, ekonomi global, kadar tukaran wang asing, kadar upah dan permintaan serta penawaran,” katanya pada pengumuman SHMMP Hari Raya Puasa 2023 di sini hari ini.
Pada masa sama, Salahuddin berharap semua pihak mematuhi harga ditetapkan dan menggunakan label merah jambu bagi harga barangan kawalan yang dikuatkuasa melalui Akta Kawalan Harga dan Antipencatutan (AKHAP) 2011.
Jelasnya, tindakan tegas akan diambil terhadap peniaga yang gagal mematuhi peraturan-peraturan di bawah skim ini.

Sebanyak 24 barangan dikawal di bawah skim harga itu antaranya ialah daging lembu tempatan kecuali daging batang pinang (Semenanjung sahaja), daging lembu import (Sarawak sahaja), daging kerbau import dari India selain ikan kembung, selayang, tongkol, dan demudok.
Terlibat sama ialah tomato, cili merah, kubis bulat import, kacang panjang, timun, sawi hijau, halia tua import, bawang besar merah import, bawang besar kuning, bawang putih China, bawang kecil merah India (ros), bawang kecil merah India, ubi kentang import (China), cili kering kerinting, kacang tanah, kelapa biji dan kelapa parut. – KOSMO! ONLINE


9 premis jual makanan sebelum pukul 3 petang diberi amaran
Oleh ROHANA MOHD. NAWI

12 April 2023, 3:55 pm
KOTA BHARU – Sembilan buah kedai makan di sekitar pusat bandar Kota Bharu dan Pengkalan Chepa di sini diberi amaran selepas disyaki menjual makanan terlalu awal dalam Operasi Patuh Sempena Ramadan hari ini.
Operasi yang dijalankan oleh Majlis Perbandaran Kota Bharu-Bandar Raya Islam (MPKB-BRI) dan Jabatan Hal Ehwal Agama Islam Negeri Kelantan (Jaheaik) itu untuk mengenal pasti premis yang menjual makanan kepada golongan ponteng puasa.
Yang Dipertua MPKB-BRI, Rosnazli Amin berkata, sembilan buah kedai makan itu didapati menyediakan nasi, lauk-pauk dan minuman meskipun mereka dibenarkan menjual makanan tersebut selepas pukul 3 pada bulan Ramadan yang rata-ratanya memberi alasan hanya memasak awal dan tidak berniaga sebelum waktu ditetapkan mengikut syarat lesen.
“Semasa pemeriksaan di sebuah premis di Kampung Pangkalan Nangka, Pengkalan Chepa, kita menemui nasi bungkus yang dipercayai untuk dijual kepada pelanggan.
“Bagaimanapun, peniaga wanita terbabit yang berusia dalam lingkungan 30-an memberi alasan bahawa nasi yang dibungkus itu untuk anaknya di rumah,” katanya ketika ditemui pemberita hari ini.
Mengulas lanjut, Rosnazli berkata, wanita terbabit dan peniaga kedai makan yang lain diberikan amaran agar tidak berniaga sebelum pukul 3 petang pada bulan Ramadan.

Menurutnya, dalam operasi berkenaan, pihaknya turut mengeluarkan kompaun sebanyak RM500 kepada seorang peniaga yang berusia 33 tahun kerana memasang iklan tanpa kebenaran MPKB-BRI.
“Kita tidak akan teragak-agak mengambil tindakan termasuk mengeluar kompaun kepada peniaga yang terlibat dalam kegiatan yang mencemarkan kemuliaan bulan Ramadan itu,” katanya. – KOSMO! ONLINE


Mahkamah: Nasib peniaga bunuh ibu tunggal diketahui 16 Jun depan
Oleh ASLIZA MUSA

12 April 2023, 4:06 pm
IPOH – Nasib seorang peniaga sama ada dibebaskan atau didapati bersalah atas pertuduhan membunuh seorang ibu tunggal enam tahun lalu, akan diketahui pada Jun hadapan.
Hakim Bhupindar Singh Gurcharan Singh Preet sepatutnya membacakan keputusan di akhir kes pembelaan dalam prosiding di Mahkamah Tinggi hari ini, bagaimanapun pihak pembelaan memohon tarikh baharu untuk hukuman tersebut dibacakan berikutan Rang Undang-Undang (RUU) Pemansuhan Hukuman Mati Mandatori 2023 telah diluluskan Dewan Negara, semalam.
Permohonan itu kemudian dibenarkan mahkamah dan menetapkan 16 Jun depan bagi membacakan keputusan kes berkenaan.
Mengikut pertuduhan, Mohd. Nur Hussein Mohd. Salleh, 40, didakwa membunuh Hamidah Abdul Rahman, 53, di sebuah rumah di Persiaran Wira Jaya Timur 38, Taman Dato Lew Yan Sip, Ipoh pada pukul 12.01 tengah malam hingga 5 pagi pada 13 Mac 2017.
Pertuduhan terhadapnya dikemukakan mengikut Seksyen 302 Kanun Keseksaan yang membawa hukuman mati mandatori jika sabit kesalahan.
Pendakwaan dikendalikan Timbalan Pendakwa Raya, Nasrul Hadi Abdul Ghani manakala tertuduh diwakili peguam, Datuk Naran Singh.

Media sebelum ini melaporkan, seorang wanita ditemukan mati dalam keadaan tertiarap, dipercayai dibunuh, dalam bilik tidur rumahnya di Taman Dato Lew Yan Sip, Ampang. – KOSMO! ONLINE


Alicia selar permintaan nikah semula dengan bekas suami
Oleh NUR EMIRA SAIZALI

12 April 2023, 3:23 pm
PETALING JAYA – “Kami memang baik tetapi tak mahu kahwin semula.”
Demikian balas model dan pelakon Alicia Amin, 28, apabila ada yang memintanya berkahwin semula dengan bekas suami, Dr. Farzan Iqbal.
Perkara itu disuarakan Alicia selepas netizen melihat mereka masih mempunyai hubungan baik meskipun sudah bercerai sejak Mac lalu.
“Tolong jangan normalisasi mengatakan perkara sebegitu kepada individu tidak dikenali. Kenapa perlu bercerai? Untuk keseronokan ke?
“Situasi saya dengan bekas suami sangat baik dan kami memilih untuk kekal sebagai kawan serta tiada isu bersama pun,” katanya dalam satu perkongsian InstaStory semalam.
Pemilik nama penuh Raja Alicia Raja Amin berkenaan juga meminta perbuatan merujuk kepada pasangan bercerai untuk rujuk kembali tidak dijadikan kebiasaan dalam kalangan masyarakat negara ini.

Dia juga meminta orang ramai mendoakan untuk kebahagiaan hidup daripada menggesa untuk sesuatu hal yang tidak sepatutnya.
“Kalau anda mengatakan perkara tersebut kepada seseorang yang pernah melalui perkahwinan yang sukar, L (loser) untuk awak.
“Saya mendapat banyak mesej pelik sebegini.
“Sebaik-baiknya berdoalah untuk kebahagiaan dan kerjaya berbanding inginkan saya kembali bersama dengan seseorang yang saya tidak lagi bersama,” ujarnya.
Menerusi perkongsian sama, pelakon filem Rasuk itu turut memuat naik tangkap layar kiriman mesej yang diterima daripada seorang netizen berhubung perkara tersebut.
“Semoga berbaik dan kahwin semula dengan bekas suami,” kata individu terbabit.
Individu berkenaan meninggalkan mesej tersebut selepas Alicia memuat naik video bertemu dengan Farzan sekali gus menunjukkan mereka masih mempunyai hubungan baik sehingga hari ini.
Sekadar info, Alicia yang juga seorang model mendirikan rumah tangga dengan Farzan pada 14 Februari 2021.
Jodoh tidak panjang, Alicia mengesahkan sudah berpisah pada 2 Mac lalu dengan talak satu di Mahkamah Syariah Wilayah Persekutuan, Kuala Lumpur. – KOSMO! ONLINE


435 ‘pomade’ tiruan dirampas
Oleh CHERINE JON

12 April 2023, 3:04 pm
BINTULU – Pejabat Kementerian Perdagangan Dalam Negeri dan Kos Sara Hidup (KPDN) cawangan Bintulu merampas sebanyak 435 minyak rambut ‘pomade’ berjenama tiruan menerusi serbuan ke atas empat pasar raya di sekitar bandar raya ini.
Ketua Cawangan Pejabat KPDN Cawangan Bintulu, Al Redzamani Abdul Razak berkata serbuan dibuat bersama wakil-wakil pemilik cap dagangan produk berkenaan, semalam dengan nilai rampasan lebih RM3,000.
“Hasil pemeriksaan ke atas empat premis terbabit, kesemua minyak rambut ‘pomade’ itu didapati menggunakan cap dagangan secara salah mengikut Akta Cap Dagangan 2019,” katanya dalam kenyataan, hari ini.
Justeru, katanya semua kes akan disiasat mengikut Akta Cap Dagangan 2019 di bawah kesalahan Seksyen 102 (1)(c) Akta Cap Dagangan 2019.
Redzamani menambah sekiranya bukan pertubuhan perbadanan, mereka akan didenda tidak melebihi RM10,000 bagi setiap barangan yang dipakaikan dengan salah cap dagangan berdaftar atau dipenjarakan selama tempoh tidak melebihi tiga tahun atau kedua-duanya.
Sementara, beliau berkata setakat 11 April tahun ini, pejabat KPDN cawangan Bintulu merekodkan sebanyak enam kes harta intelek membabitkan Akta Cap Dagangan 2019. – KOSMO! ONLINE


Kerajaan tetap tidak benarkan pengeluaran KWSP
Oleh MOHD. HUSNI MOHD. NOOR

12 April 2023, 4:00 pm
PUTRAJAYA – Kerajaan tetap tidak membenarkan pengeluaran simpanan Kumpulan Wang Simpanan Pekerja (KWSP) biarpun ada cadangan supaya ia diberikan kepada ahli yang benar-benar terdesak.
Timbalan Menteri Kewangan I, Datuk Seri Ahmad Maslan berkata, ketetapan sama sudah dijelaskan beliau di Dewan Negara semalam.
Beliau berkata, pengeluaran lain bagaimanapun masih boleh dibuat bagi tujuan perumahan, pendidikan, kesihatan, pelan perlindungan tertentu seperti sakit kronik dan sebahagian kos haji RM3,000.
“Kita tak kata apabila kita tak benarkan, maka tak boleh keluar KWSP, sebaliknya ia masih lagi boleh dikeluarkan.
“Ketetapan kerajaan ketika ini ialah Akaun 1 memang tidak dibenarkan untuk pengeluaran kerana ia adalah khas untuk tujuan persaraan,” katanya pada sidang akhbar selepas melawat Jabatan Akauntan Negara (JANM) di sini, hari ini.
Media sebelum ini melaporkan Ahli Parlimen Titiwangsa, Datuk Seri Johari Abdul Ghani berpendapat adalah lebih mudah membenarkan orang ramai mengeluarkan simpanan KWSP berbanding menggunakannya sebagai sandaran permohonan pinjaman.

Dalam perkembangan sama, Ahmad berkata, seramai 59,230 orang telah memohon Fasiliti Sokongan Akaun Dua (FSA2) KWSP setakat semalam selepas ia mula dibuka untuk permohonan 7 April lalu.
“Daripada jumlah itu, seramai 27,705 sahaja yang layak mengikut syarat ditetapkan iaitu berumur 40 ke atas.
“Syarat lain ditetapkan adalah ahli perlu mempunyai sekurang-kurangnya RM3,000 dalam Akaun 2 KWSP,” katanya. – KOSMO! ONLINE


Bekalan air di Manjung terjejas lagi
Oleh LUQMAN RIDHWAN MOHAMED NOR

12 April 2023, 3:28 pm
MANJUNG – Loji Rawatan Air (LRA) Teluk Kepayang di Bota kembali berhadapan dengan masalah paip air mentah bocor selepas masalah tersebut diselesaikan oleh Lembaga Air Perak (LAP) minggu lalu.
LAP menerusi satu notis memaklumkan, masalah itu bermula pukul 9 pagi tadi namun tidak dapat dipastikan sehingga bila ia akan berlanjutan kerana kerja-kerja pembaikan masih berjalan.
“Kawasan terlibat (dengan masalah bekalan air) ialah seluruh Ayer Tawar, Sitiawan, Seri Manjung, Lekir ke Kayan, Pangkor, Lumut dan Segari.
“Pengguna-pengguna di kawasan-kawasan yang terlibat dinasihatkan supaya menjimatkan air untuk bekalan semasa gangguan tersebut. Segala kesulitan amatlah kami kesali,” katanya hari ini.
Turut tular di media sosial ialah keadaan permukaan jalan berhampiran LRA Teluk Kepayang tersebut yang mana air dilihat keluar dari tanah.
Video lain pula memaparkan kakitangan LAP sedang mengorek tanah di kawasan berkenaan dan mereka mendakwa masalah bekalan air yang dihadapi kali ini juga akan memakan masa lama untuk diselesaikan.

Untuk rekod, masalah bekalan air yang dihadapi di daerah Manjung dan Perak Tengah pada minggu lalu menjejaskan hampir 80,000 akaun pengguna di kedua-dua daerah berkenaan.
Masalah yang bermula pada 31 Mac akibat rebakan tanah berhampiran LRA berkenaan itu berjaya diselesaikan sepenuhnya oleh LAP hampir seminggu kemudian iaitu pada 6 April lalu. – KOSMO! ONLINE


Projek LTU di Gua Musang tidak boleh ditangguh – JKR Kelantan
Oleh MUHAMMAD AYMAN GHAFFA

12 April 2023, 3:49 pm
KOTA BHARU – Kerja-kerja pemasangan cerucuk jambatan bagi pembinaan Projek Lingkaran Tengah Utama (LTU) Pakej 3B dan 3C di Gua Musang tetap akan diteruskan meskipun ada desakan agar projek itu ditangguh buat sementara waktu.
Pengarah Jabatan Kerja Raya (JKR) Kelantan, Mohd. Suhaili Ismail berkata, projek itu tidak boleh ditangguh kerana kerja-kerja pemasangan cerucuk di kawasan tersebut sudah bermula.
Menurutnya, selain itu, laluan tersebut juga tidak boleh digunakan oleh semua kenderaan meskipun kerja-kerja pemasangan ditangguhkan buat sementara waktu.
“Saya sudah mengadakan pertemuan dengan Ketua Polis Kelantan, Datuk Muhamad Zaki Harun mengenai cadangan untuk menangguhkan sementara kerja-kerja mengelak kesesakan di Gua Musang menjelang sambutan Aidilfitri.
“Sekiranya kerja-kerja pemasangan cerucuk ditangguh, ia dikhuatiri akan mengundang bahaya kepada pengguna jalan raya yang menggunakan laluan tersebut,” katanya ketika dihubungi pemberita hari ini.
Mohd. Suhaili memberitahu, melalui perbincangan itu, JKR mengambil keputusan untuk tidak membuka semula jalan atau menangguh projek tersebut kerana ia boleh mengundang bahaya kepada pengguna jalan raya.

Menurutnya, pemasangan cerucuk sudah dilakukan dan tidak mungkin laluan tersebut akan kembali dibuka semula kepada kenderaan.
“Sehubungan itu, JKR akan mengubah jalan alternatif yang dibuka untuk semua kenderaan ketika ini kepada laluan sehala untuk mengelakkan kesesakan trafik menjelang sambutan Hari Raya Aidilfitri.
“Kita juga akan menutup laluan di simpang di jalan alternatif apabila kesesakan sering berlaku di kawasan tersebut memandangkan banyak simpang terutamanya menghala ke bandar Gua Musang.
“Laluan di simpang-simpang di jalan alternatif akan ditutup selama dua minggu iaitu seminggu sebelum dan seminggu selepas Syawal,” katanya.
Kosmo! hari ini melaporkan, polis Kelantan sudah mengadakan perbincangan secara tidak rasmi dengan beberapa pihak dalam usaha untuk menangguhkan kerja pemasangan cerucuk jambatan bagi pembinaan Projek LTU Pakej 3B dan 3C buat sementara waktu menjelang Hari Raya Aidilfitri.
Muhamad Zaki berkata, setakat ini, Ketua Polis Daerah Gua Musang sudah berbincang dengan pihak Jabatan Kerja Raya (JKR) dan pihak berkuasa tempatan (PBT) di Gua Musang mengenai perkara itu.
Terdahulu, dua laluan utama di Gua Musang mulai sesak apabila ditutup sepenuhnya pada 3 April untuk kerja pemasangan cerucuk jambatan bagi pembinaan LTU Pakej 3B dan 3C.
Jalan menghala ke bandar Gua Musang bermula dari bulatan Tanah Putih ke simpang Kampung Pulai dan Jalan Kesedar Putra mendapati, laluan tersebut sesak dengan kenderaan hampir setiap hari.
Bagaimanapun, pengguna jalan raya boleh menggunakan laluan alternatif FT008 melalui hadapan Ibu Pejabat Polis Daerah (IPD) Gua Musang, FT 2744 (hadapan Hospital Gua Musang) dan FT2746 (Jalan Pulai). – KOSMO! ONLINE


[VIDEO] Seorang mangsa bot karam Sungai Penawan ditemui lemas
Oleh IVAN AMIRUL

13 April 2023, 10:17 pm
SAPULUT – Mayat seorang daripada tiga mangsa hilang membabitkan kejadian bot karam di Sungai Penawan, Kampung Sinsingon, kelmarin ditemui petang tadi..
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, mayat mangsa Joffizan Joffrinos, 9, ditemui orang awam dalam keadaan terapung di tepi sungai kira-kira pukul 4.30 petang
“Operasi pencarian memasuki hari ketiga dan dimulakan pada pukul 8.31 pagi. Lokasi pencarian bermula daripada Jeti Salung ke Kampung Pagalungan.
“Seorang mangsa kanak-kanak lelaki ditemui orang awam kira-kira 15 kilometer dari lokasi bot dikatakan karam. Mangsa diserahkan kepada pihak polis untuk tindakan lanjut,” katanya dalam kenyataan media hari ini.
Menurutnya, operasi pencarian ditangguhkan kira-kira pukul 5 petang tadi dan disambung esok pagi.
Dalam kejadian Selasa lalu, Joffrinos Palandok, 36, bersama isteri Lerina Rody, 26, dan tiga anak mereka iaitu Carbrineleyvonne, 7, Joffizan, 9, dan Jilan, 5, menaiki bot untuk pulang ke rumah mereka di Kampung Sinsingon dari kebun.

Bagaimanapun, bot yang mereka naiki dipercayai karam sebaik tiba di lokasi kejadian ekoran arus sungai yang deras sebelum mayat Lerina ditemui oleh penduduk kampung pada pukul 3.15 petang kelmarin, manakala Joffrinos dan Jilan berjaya menyelamatkan diri.
Namun Carbrineleyvonne dan Joffizan serta seorang lelaki iaitu Lasimin Mantun, berusia 38 tahun dikhuatiri lemas selepas terjatuh. – KOSMO! ONLINE


10 lagi pasar tani khas ditambah sempena Syawal
Oleh ADNAN IBRAHIM

13 April 2023, 10:06 pm
BATU PAHAT – Kementerian Pertanian dan Keterjaminan Makanan (KPKM) melalui Lembaga Pemasaran Pertanian Persekutuan (FAMA) bersetuju menambah 10 lagi outlet pasar tani untuk Jualan Khas Syawal Madani bermula Sabtu ini.
FAMA sebelum ini mengumumkan akan membuka 103 outlet pasar tani di seluruh negara bagi membolehkan orang ramai khususnya umat Islam membeli keperluan bagi menyambut kedatangan lebaran.
Menteri KPKM, Datuk Seri Mohamad Sabu berkata,  penambahan itu juga dibuat setelah pertemuannya dengan Perdana Menteri, Datuk Seri Anwar Ibrahim yang mahukan masalah kenaikan barangan diatasi selain keterjaminan makanan mencukupi.
“FAMA juga akan berusaha untuk mencukupkan barang itu (makanan) termasuk ikan, sayur, minyak masak dan barang-barang utama lain,” katanya dalam sidang akhbar selepas Majlis Penyerahan Bantuan Banjir kepada golongan petani dalam kawasan Parlimen Sri Gading, dekat sini, hari ini.
Terdahulu, Timbalan Ketua Pengarah (Operasi) FAMA, Abdul Rashid Bahri berkata, pihaknya akan membuka 103 outlet pasar tani yang menjalankan Jualan Khas Syawal Madani bermula 15 Aprill sehingga 20 April melibatkan barangan keperluan Aidilfitri pada harga berpatutan.
Antara barangan yang akan dijual di pasar tani itu ialah daging, ayam dan sayur-sayuran manakala menjelang hari raya akan menjual daun kelapa untuk dibuat ketupat. – KOSMO! ONLINE


NASA bangunkan habitat Marikh
Oleh KOSMO!

13 April 2023, 8:35 pm
HOUSTON TEXAS – Sebuah habitat buatan manusia berdasarkan persekitaran Marikh dibangunkan di sebuah kemudahan di negeri Texas sebagai persiapan kepada angkasawan sebelum misi ke Planet Merah, lapor akhbar The Sun kelmarin.
Dinamakan CHAPEA’s Mars Dune Alpha, kemudahan seluas 157.9 meter persegi  itu dibina di Pusat Angkasa Lepas Johnson milik Pentadbiran Aeronautik dan Angkasa Lepas Kebangsaan (NASA).
Ia bakal dihuni sepanjang tahun oleh angkasawan-angkasawan yang akan menyertai misi ke Marikh.
Tujuan pembinaannya adalah untuk mengetahui kesan pengasingan selama setahun dan  sumber yang terhad ke atas kesihatan manusia.
Habitat mirip Marikh itu menampilkan empat bilik kecil, dua bilik mandi, sebuah gimnasium dan sebuah kawasan rehat di samping sofa.
Turut direka adalah kira-kira 111.4 meter persegi tanah merah yang terletak di dalam ruang gelembung di belakang pintu kedap udara palsu.

“Ini situasi yang benar-benar ekstrem. Anda mengarahkan individu tinggal dan bekerja bersama selama setahun.
“Mereka bukan sahaja perlu tinggal secara harmoni, bahkan perlu hidup dengan baik bersama-sama,” kata ketua Makmal Kesihatan dan Prestasi Tingkah Laku Pusat Angkasa Lepas Johnson NASA, Dr. Suzanne Bell.
Selain itu, NASA akan mewujudkan beberapa situasi yang memberikan tekanan kepada angkasawan, contohnya sumber terhad supaya kru bersetuju membahagikan makanan atau kegagalan peralatan.
Sampah  yang dihasilkan mereka juga akan dianalisis oleh saintis-saintis NASA bagi mengetahui bagaimana produk boleh diguna semula di angkasa lepas. – Agensi


Hanya 30 peratus syarikat di Selangor bayar zakat perniagaan
Oleh MOHD YUNUS YAKKUB

13 April 2023, 8:44 pm
SHAH ALAM – Hanya 30 peratus syarikat di Selangor menunaikan zakat perniagaan.
Ketua Pegawai Eksekutif Lembaga Zakat Selangor (LZS), Mohd. Sabirin Mohd Sarbini berkata, keadaan itu berkemungkinan disebabkan wujud kekangan khususnya syarikat yang mempunyai ramai pemegang saham.
Kata beliau, situasi itu menyebabkan syarikat terbabit memerlukan persetujuan semua pemegang saham selain kemungkinan terdapat kekangan lain berdasarkan kedudukan kewangan.
“Daripada segi bayaran zakat perniagaan di Selangor, LZS melihat masih ada ruang lagi kepada syarikat-syarikat menunaikan tanggungjawab zakat perniagaan mereka.
“Kami menggandaikan buat masa ini, hanya sekitar 30 peratus syarikat yang tunaikan zakat,” katanya ketika temui pemberita pada majlis iftar bersama Muzakki dan Penyerahan Zakat Ramadan (IMTIYAZ) 2023 di sini, hari ini.
Pada majlis tersebut, LZS menerima zakat perniagaan daripada 47 syarikat termasuk pengeluar zakat individu berjumlah RM3,272,731.

LZS turut menyerahkan bantuan zakat kepada empat individu dan institusi dengan jumlah keseluruhan sebanyak RM29,217,330.
Dalam pada itu, Mohd. Sabirin berkata,sebanyak sembilan majikan menerima pengiktirafan Muzakki (IKTIRAF) kerana bersama-sama LZS menyantuni golongan asnaf melalui komitmen menunaikan zakat perniagaan dan zakat pendapatan.
“Mereka juga membayar melebihi jumlah dengan mempunyai empat kategori iaitu belian yang melebihi RM1 juta, manakala emas untuk bayaran zakat perniagaan berjumlah antara RM500,000 hingga 999,000.
“Selain itu, adalah kategori perak (RM100,000 hingga 499,000) serta gangsa (RM50,000 hingga RM99,000). Mereka (penerima) cemerlang dari segi komitimen mereka secara berterusan,” ujarnya. -KOSMO! ONLINE


2 agensi China hantar 450,000 pelancong ke Malaysia-MOTAC
Oleh TUAN NURHIDAYAH TUAN AB.GHANI

13 April 2023, 11:55 pm
KUALA LUMPUR – Dua agensi pelancongan di China telah menandatangani perjanjian dengan Kementerian Pelancongan, Seni dan Budaya (MOTAC) untuk menghantar seramai 450,000 pelancong ke Malaysia.
Menterinya, Datuk Seri Tiong King Sing berkata, perjanjian berkenaan dibuat ketika mengiringi Perdana Menteri, Datuk Seri Anwar Ibrahim ke China pada 29 Mac dan berada di sana sehingga 11 April untuk mempromosi pelancongan negara.
“Kita berjaya menandatangani perjanjian dengan dua agensi pelancongan di sana. Satu agensi akan membawa masuk 350,000 dan satu lagi akan membawa masuk 100,000 orang.
“Kita sebenarnya telah berjumpa dengan beberapa agensi pelancongan tetapi ada yang tidak berjaya menyiapkan kertas kerja.
“Sehubungan itu, kedua-dua agensi telah meminta Malaysia menangani dua perkara terlebih dahulu iaitu berkaitan prosedur permohonan visa lebih mudah serta kapasiti penumpang penerbangan,” katanya kepada media ketika Majlis Iftar Bersama Diplomat Asing Malaysia di Hotel Pavilion, di sini, petang tadi.
Justeru, pihaknya akan mengadakan beberapa siri pertemuan dengan pihak berkuasa berkaitan seperti Jabatan Imigresen berhubung perkara itu untuk mencapai sasaran lima juta ketibaan pelancong dari China pada tahun ini.

Majlis berkenaan turut dihadiri Setiausaha Agung MOTAC, Datuk Hajah Saraya Arbi, Pesuruhjaya Tinggi dan Duta besar yang mewakili 63 negara.
Selain mempamerkan masakan Malaysia, acara itu turut mengetengahkan elemen Kesenian dan budaya Malaysia seperti persembahan muzik tradisional Malaysia alat gambus dan sape, serta pameran kraftangan songket tempatan, batik dan ukiran kayu oleh Kraftangan Malaysia.
“Saya berharap agar kita dapat memperkukuhkan lagi kerjasama kita dalam memasarkan dan mempromosikan penawaran pelancongan negara kita kepada dunia, terutamanya dalam bersiap sedia untuk Tahun Melawat Malaysia (TMM) pada tahun 2025.
“Tahun ini, kita menyasarkan untuk menerima 16.1 juta pelancong dan menjana RM49.2 billion.
“Seterusnya, pada tahun 2025 pula, kita ramal seramai 23.5 juta ketibaan pelancong dengan RM76.8 billion dalam penerimaan pelancongan,”ujarnya. -KOSMO! ONLINE.


Kamarulzaman dilantik sebagai Datuk Bandar Kuala Lumpur baharu
Oleh KOSMO!

13 April 2023, 11:50 pm
PETALING JAYA – Bekas Pengarah Eksekutif (Pengurusan Projek), Dewan Bandaraya Kuala Lumpur (DBKL), Datuk Kamarulzaman Mat Salleh dilantik sebagai Datuk Bandar Kuala Lumpur berkuat kuasa pada 17 April depan.
Ketua Setiausha Negara, Tan Sri Mohd. Zuki Ali berkata, Kamarulzaman dilantik mengantikan Datuk Seri Mahadi Che Ngah yang telah tamat tempoh sebagai Datuk Bandar Kuala Lumpur pada 31 Mac lalu.
Beliau berkata, pelantikan itu juga selaras dengan subseksyen 4(2) Akta Ibu Kota Persekutuan 1960 [Akta 190].
“Tahniah atas pelantikan Datuk Sr Kamarulzaman Mat Salleh sebagai Datuk Bandar Kuala Lumpur berkuat kuasa pada 17 April 2023.
“Saya percaya dengan pengalaman yang dimiliki, beliau mampu memperkukuhkan lagi tadbir urus serta fungsi pihak berkuasa tempatan yang dilaksanakan oleh DBKL agar terus memberi faedah kepada rakyat dan Kerajaan,”katanya dalam satu kenyataan di sini hari ini.
Pada masa sama, Mohd. Zuki turut mengucapkan setinggi-tinggi penghargaan serta terima kasih kepada Datuk Seri Mahadi Che Ngah.

Terdahulu katanya, Kamarulzaman, 59, berkelulusan Ijazah Sarjana Muda Ukur (Pengurusan Harta Benda) dari Universiti Teknologi Malaysia (1987).
Beliau mula berkhidmat di DBKL pada tahun 1991 dan mempunyai 32 tahun pengalaman dalam pengurusan bandaraya serta dasar-dasar perancangan Bandaraya Kuala Lumpur.
Jawatan terakhir beliau adalah sebagai Pengarah Eksekutif. -KOSMO! ONLINE


Pelajar bukan Islam teruja sertai ‘rewang’ bubur lambuk
Oleh KOSMO!

13 April 2023, 10:49 pm
SHAH ALAM – Tradisi ‘merewang’ memasak bubur lambuk memberi keterujaan khususnya kepada pelajar bukan beragama Islam Politeknik Sultan Salahuddin Abdul Aziz Shah (PSA).
Pelajar Diploma Perniagaan Antarabangsa S.N.Yuvetha,20, berkata, dia berasa sangat teruja apabila menyediakan juadah bubur lambuk bersama-sama rakan dan pensyarah.
“Ini kali pertama saya menyertai program seperti ini dan dapat merasai kemeriahan rakan-rakan beragama Islam berpuasa dan menyambut bulan Ramadan.
“Menerusi sedekah makanan ini terutama kepada para pelajar dan orang susah mendidik saya untuk bersyukur dan berkongsi dengan orang lain,” katanya di sini, hari ini.
Sebanyak 1,500 pek bubur lambuk disiapkan dan diedarkan kepada warga PSA serta komuniti setempat termasuk anggota beruniform dan sekolah tahfiz.
Sementara itu, Pengarah PSA, Dr. Norhayati Zakaria berkata, program bersifat santai itu merupakan platform yang baik khususnya untuk para pelajar mengenali dan meraikan kepelbagaian agama, adat dan budaya.

Katanya, PSA menyediakan tiga jenis hidangan bubur lambuk iaitu ayam, daging dan udang.
“Ini bagi menghormati sesetengah kaum atau individu yang tidak boleh makan hidangan tertentu. Jadi kami menyediakan variasi untuk mereka,” jelasnya. – KOSMO! ONLINE


YGMB fokus penjagaan kesihatan, perundangan kepada guru
Oleh MOHD YUNUS YAKKUB

13 April 2023, 9:08 pm
SHAH ALAM – Yayasan Guru Malaysia Berhad (YGMB) akan terus memperkasakan kebajikan guru di seluruh negara terutama berkaitan aspek penjagaan kesihatan dan perundangan.
Ketua Pegawai Eksekutifnya, Datuk Wan Munadi Wan Mamat berkata, ini bagi memenuhi keperluan semasa 500,000 warga pendidik di 10,000 sekolah mengikut keadaan masa kini.
“Kalau mengikut perkembangan semasa didapati kebelakangan ini isu penjagaan kesihatan sering menjadi masalah utama kepada para guru muda.
“Ini terutama kes penyakit kritikal seperti kanser dan serangan jantung dan berdasarkan statistik adalah melibatkan guru berusia berusia 35 hingga 50 tahun,” katanya.
Beliau ditemui pada Majlis Iftar Bersama Muzakki dan Penyerahan Zakat 2023 (Imtiyaz) di Wisma Perbadanan Kemajuan Pertanian Selangor (PKPS) di sini, hari ini.
Terdahulu, Pengerusi YGMB, Aminuddin Adam menyerahkan zakat perniagaan yayasan itu yang berjumlah RM120,737 kepada Lembaga Zakat Selangor (LZS).

Wan Munadi menjelaskan pemfokusan dalam aspek perundangan susulan ketika ini para guru juga berdepan banyak tindakan undang-undang seperti disaman atau sebagainya.
Ujar beliau, YGMB sememangnya ada menyediakan khidmat bantuan guaman bagi membantu golongan berkenaan.
“Justeru itu, kita sentiasa mengerakkan usaha-usaha bertemu secara bersemuka dengan kerjasama Kementerian Pendidikan, Jabatan Pendidikan malah di peringkat sekolah sekalipun.
“Ini bagi memastikan kita mengetahui apa lagi yang boleh dibantu dalam aspek kebajikan dan perlindungan kepada guru-guru ini,” katanya.
Dalam pada itu, Wan Munadi berkata,
pemberian zakat berkenaan berdasarkan sebahagian hasil keuntungan usaha niaga lima anak syarikat yayasan itu di seluruh negara.
“Menerusi hasil keuntungan ini, kita berharap peranan YGMB terus diperkasakan sebagai agensi berperanan untuk memelihara dan di samping membantu meningkat profesionalisme warga pendidik seluruh negara,” tegasnya. – KOSMO! ONLINE


KDN tumpu selesai permohonan taraf kewarganegaraan kategori anak angkat
Oleh AFIFI HAFIZ MOHD NOR

13 April 2023, 10:35 pm
SEREMBAN- Kementerian Dalam Negeri (KDN) akan memberi tumpuan terhadap kategori anak angkat dalam permohonan taraf kewarganegaraan yang masih belum selesai.
Menurut Menterinya, Datuk Seri Saifuddin Nasution Ismail, kategori anak angkat merupakan jumlah tertinggi daripada keseluruhan 133,436 permohonan taraf kewarganegaraan.
“Misalnya tadi, yang menerima surat kelulusan itu apabila saya tanya dalam kalangan penerima, sejak bila mereka menjaga anak angkat tersebut, mereka katakan sejak usia anak mereka satu hari.
“Apabila ditanyakan sudah berapa tahun memohon ada yang sudah 12 tahun dan sembilan tahun,” katanya kepada pemberita pada Majlis Penerapan Nilai-Nilai Murni dan Iftar KDN Madani di pekarangan Ibu Pejabat Polis Kontinjen (IPK) Negeri Sembilan di sini hari ini.
Saifuddin Nasution berkata, apabila kementerian mengeluarkan keluarkan surat kelulusan warganegara itu bermaksud memberi akses kepada pendidikan dan kesihatan.
Tambah beliau, satu lagi kategori yang akan menjadi tumpuan pihak kementerian untuk diselesaikan adalah melibatkan pemohon yang lahir sebelum kemerdekaan negara.

“Mereka ini sudah mencecah umur sehingga 80 tahun, masih lagi belum selesai, jumlah mereka tidak ramai dalam lingkungan 3,000 orang sahaja, ini juga menjadi keutamaan.
“Penting saya sebut dalam mempertimbangkan proses permohonan kewarganegaraan, aspek yg menjadi panduan kami adalah kesemua itu tercatat dalam Perlembagaan Persekutuan mengikut seksyen-seksyen berkaitan.
“Fasal-fasal itu yang akan memandu kementerian melalui Jabatan Pendaftaran Negara (JPN) dalam memproses dan menilai,” ujarnya yang meletakkan sasaran untuk menyelesaikan 10,000 permohonan taraf kewarganegaraan tahun ini. – KOSMO! ONLINE


Lelaki maut jatuh dari tingkat lima pusat beli-belah
Oleh IVAN AMIRUL

13 April 2023, 10:23 pm
KOTA KINABALU – Seorang lelaki ditemui terjatuh dari tingkat lima sebuah bangunan pusat beli-belah di Jalan Lapan Belas hari ini.
Dalam kejadian pukul 3.24 petang itu, lelaki warga tempatan berusia 37 tahun berkenaan disahkan meninggal dunia di lokasi kejadian akibat kecederaan parah di bahagian kepala.
Ketua Polis Daerah Kota Kinabalu, Asisten Komisioner Mohd Zaidi Abdullah berkata, lelaki berkenaan dipercayai terjatuh dan berada dalam keadaan meniarap di atas lantai luar bangunan terbabit.
“Siasatan di tempat kejadian mendapati lelaki itu dipercayai terjatuh dari tingkat lima bangunan. Pemeriksaan di tingkat lima mendapati sepasang selipar dipercayai milik mangsa masih berada di bahagian tingkat.
“Mangsa parah di kepala dan mayatnya dibawa ke Hospital Queen Elizabeth (HQE). Siasatan sedang dijalankan dan kes diklasifikasikan sebagai mati mengejut,” katanya. – KOSMO! ONLINE


Tentera maut di Hutan Belum akibat cedera terjatuh
Oleh ASLIZA MUSA

13 April 2023, 7:05 pm
IPOH – Polis mengesahkan punca kematian Koperal Mohamad Nasri Mohd. Nasib yang ditemui selepas enam hari dilaporkan hilang di kawasan pedalaman Hutan Simpan Belum di Gerik, akibat kecederaan di kepala kerana terjatuh.
Ketua Polis Perak, Datuk Seri Mohd. Yusri Hassan Basri berkata, punca kematian diperoleh hasil proses bedah siasat ke atas mayat anggota berusia 33 tahun itu di Jabatan Forensik Hospital Raja Permaisuri Bainun (HRPB).
“Hasil bedah siasat pihak hospital mengesahkan mangsa ialah anggota tentera dari Batalion 25 Rejimen Askar Melayu Diraja (RAMD) Kem Seri Bentong, Pahang yang dilaporkan hilang 7 April lalu.
“Punca kematian mangsa disebabkan kecederaan akibat terjatuh. Kes diklasifikasikan sebagai mati mengejut,” katanya dalam satu kenyataan di sini hari ini.
Mohd. Yusri sebelum ini memaklumkan, mayat anggota tentera itu ditemui pukul 10.15 pagi semalam dalam keadaan sempurna di kawasan hutan berhampiran sungai dan pihaknya percaya tiada unsur jenayah atau bintang buas dalam kes tersebut.
Media pula sebelum ini melaporkan, seorang anggota tentera hilang ketika sedang menjalankan operasi bersama lima rakan setugas di kawasan pedalaman Hutan Simpan Belum pada pukul 5 petang, Jumaat lalu. – KOSMO! ONLINE


Lelaki jatuh tingkat 19 hanya alami calar
Oleh KOSMO!

13 April 2023, 7:00 pm
MOSCOW – Seorang lelaki di Russia bukan sahaja terselamat daripada maut tetapi hanya mengalami kesan calar selepas terjatuh dari tingkat 19 sebuah bangunan akibat mabuk, lapor laman berita India Times semalam.
Berdasarkan klip video tular di media sosial, lelaki yang hanya dikenali sebagai Arthur itu pada awalnya,  dilihat berdiri di tebing tingkat 19 sebuah blok pangsapuri.
Orang ramai yang bimbang melihat aksi berbahaya itu berkumpul di kawasan tepi bangunan sambil menanti pihak berkuasa tiba.
Namun, belum pun sempat anggota bomba tiba untuk menghulurkan bantuan, Arthur hilang kawalan lalu terjatuh dari tingkat 19 dan terhempas ke atas bumbung sebuah kereta Nissan X-Trail.
Kenderaan itu dilaporkan kemik teruk akibat dihempap oleh Arthur. Namun, lelaki itu hanya mengalami sedikit calar pada kepala sebelum bangun dan berjalan semula.
Menurut kakitangan perubatan yang tiba untuk memberi bantuan, Arthur memberitahu bahawa dia bertindak demikian kerana ingin menghilangkan rasa sedih ditinggalkan kekasihnya.

Ketika dalam perjalanan ke hospital, Arthur dikatakan menyanyi dan bersikap seolah-olah dirinya tidak mengalami apa-apa kesakitan. – Agensi


[KEMASKINI] Jenazah Koperal Mohammad Nasri selamat dikebumi
Oleh SITI NUR MAS ERAH AMRAN

13 April 2023, 8:11 pm
SEBERANG PERAI – Jenazah Koperal Mohammad Nasri Mohd. Nasib selamat dikebumikan di Tanah Perkuburan Islam Pulau Mertajam, Penaga di sini petang tadi.
Lebih 300 orang termasuk saudara mara dan rakan sekerja mengiringi jenazah yang tiba di pekarangan Masjid Jamek Pulau Mertajam kira-kira pukul 5.25 petang.
Terdahulu, jenazah yang siap dimandi dan dikafankan itu dibawa dengan van milik Angkatan Tentera Malaysia (ATM) bertolak dari Hospital Raja Permaisuri Bainun di Ipoh ke kampung halamannya kira-kira pukul 3.30 petang tadi.
Suasana hiba menyelubungi pekarangan masjid apabila jenazah dibawa untuk disembahyangkan oleh ratusan jemaah dan penduduk setempat.
Suasana pilu menyelubungi tanah perkuburan apabila ibu Allahyarham Mohammad Nasri, Fadzilah Abu Bakar dan isteri, Nurhayatul Husna Abdul Muttalib menyiram air mawar di pusaranya.
Turut hadir memberikan penghormatan terakhir ialah Panglima 4 Divisyen, Mejar Jeneral Anuar Abdul Wahab dan Panglima 11 Briged, Brigadier Jeneral Shahir Hafizul Abd Rahman.

Difahamkan, arwah amat disenangi oleh rakan sepasukan dan memiliki perwatakan yang ceria.
Sementara itu, Fadzilah ketika ditemui berkata, dia berkesempatan menatap wajah anak tunggalnya ketika melakukan proses pengecaman di bilik mayat di hospital.
“Syukur semuanya telah selesai. Saya reda dengan pemergiannya kerana kalau saya tidak reda, saya takkan tenang,” katanya ringkas.
Semalam, media melaporkan Mohammad Nasri, 33, yang dilaporkan hilang ketika menjalankan operasi bersama lima anggota lain di kawasan pedalaman Hutan Simpan Royal Belum, Gerik dijumpai meninggalkan dunia kira-kira pukul 10.15 pagi.
Mayat anggota dari Batalion ke-35 Rejimen Askar Melayu Diraja (RAMD) Kem Sri Bentong, Pahang itu dijumpai dalam keadaan sempurna di dalam hutan dan berdekatan sungai. – KOSMO! ONLINE


Enjin bas sekolah tercicir semasa bawa pelajar
Oleh KOSMO!

13 April 2023, 8:30 pm
SINGAPURA – Sebuah bas sekolah yang membawa pelajar pulang ke rumah kehilangan sebahagian enjinnya semalam, lapor portal berita Mothership.
Akhbar Shin Min Daily News (SMDN) melaporkan, insiden yang jarang berlaku itu terjadi di jalan Redhill Road dekat Pusat Makanan Redhill.
Seorang wanita berusia 60 tahun bernama Lin yang memaklumkan kemalangan itu kepada SMDN berkata, dia melihat seketul enjin tercicir dari bas sekolah tersebut.
Menurut gambar yang diberikannya kepada SMDN, terdapat banyak bahagian logam berselerak di sepanjang jalan.
Katanya, terdapat kira-kira 20 pelajar  sekolah di dalam bas itu  dan mereka terpaksa dipindahkan ke laluan pejalan kaki berhampiran.
Terdapat juga empat orang dewasa menemani kumpulan pelajar terbabit sementara mereka menunggu pengangkutan alternatif.

Ketika wartawan SMDN bergegas ke tempat kejadian, polis tiba untuk melencongkan lalu lintas, manakala sebuah trak tunda bersiap sedia untuk menunda bas tersebut.
Menurut sumber SMDN, bas sekolah itu baru bertolak dari sekolah Gan Eng Seng yang terletak berhampiran dengan lokasi kejadian.
Pemandu bas  yang enggan namanya disiarkan, memberitahu wartawan bahawa dia berasa  ada sesuatu yang tidak kena apabila mendengar bunyi yang kuat.  Dia pun segera memberhentikan basnya.
Apabila menyedari apa yang berlaku, dia meminta bantuan syarikat bas berhampiran dan membuat persiapan membawa pulang  pelajar menggunakan bas lain.
Pemandu itu berkata,  bas itu miliknya dan ia adalah kali pertama dia menghadapi situasi sedemikian.
Dia juga mendakwa bahawa bas itu baru keluar dari bengkel pada  pagi hari kejadian kerana dia telah meminta mekanik memeriksa bahagian belakang bas berkenaan. Bengkel itu juga menukar beberapa komponen.
Menurutnya, dia sedang mempertimbangkan sama ada  akan melupuskan bas itu atau membeli bas  baharu. Bas berkenaan berusia kira-kira 12 tahun.
“Saya perlu menyewa bas lain buat sementara itu,” tambahnya. – AGENSI


Perkeso serah bayaran faedah RM174,000 kepada 11 penerima
Oleh KOSMO!

13 April 2023, 8:34 pm
KUALA LUMPUR –  Pertubuhan Keselamatan Sosial (Perkeso) menyerahkan bayaran faedah berjumlah RM174,000 kepada 11 penerima pada Majlis Iftar Perkeso 2023 di sini hari ini.
Pengerusi Lembaga Perkeso, Datuk Seri Subhan Kamal berkata, penerima faedah terbabit menerima bayaran menerusi Skim Keselamatan Sosial Suri Rumah (SKSSR), Skim Keselamatan Sosial Pekerjaan Sendiri (SKSPS) dan Sistem Insurans Pekerjaan (SOP).
“Majlis Iftar Perkeso 2023 turut meraikan 130 orang jemputan terdiri daripada anak yatim dan ibu tunggal.
“Menerusi program lazim di Perkeso ini, kami turut sediakan sumbangan untuk tetamu yang diraikan berupa hamper, duit raya dan baju raya,” katanya ketika berucap di Hotel Berjaya Times Square di sini.
Turut berlangsung pelancaran Insentif Kejaya Madani 2023.
Sementara itu, Timbalan Menteri Sumber Manusia, Mustapha Sakmud mewakili Menteri Sumber Manusia, V. Sivakumar pada majlis tersebut menzahirkan kebimbangan terhadap individu yang bekerja sendiri.

“Membimbangkan saya adalah tentang perlindungan individu bekerja sendiri yang berisiko kemalangan jalan raya seperti penghantar makanan.
“Perkeso ada sediakan perlindungan SKSPS di bawah Akta 789 untuk golongan bekerja sendiri ini,” katanya.
Dalam masa sama, katanya, kerajaan sentiasa prihatin dengan keluhan masyarakat mendepani cabaran hidup.
“Sehubungan itu, kerajaan tumpukan langkah-langkah tangani peningkatan kos sara hidup menerusi Belanjawan 2023,” katanya lagi. – KOSMO! ONLINE


Bayi 4 bulan maut di rumah pengasuh
Oleh TUAN NURHIDAYAH TUAN AB.GHANI

13 April 2023, 8:16 pm
GOMBAK – Seorang bayi lelaki berusia empat bulan ditemui tidak sedarkan diri ketika dijaga oleh pengasuhnya di Taman Selayang Jaya, Batu Cave, disini, tengah hari, semalam.
Ketua Polis Daerah Gombak, Asisten Komisioner Zainal Mohamed Haji Mohamed berkata, pihaknya menerima laporan berhubung kejadian itu pada pukul 1.13 tengah hari daripada pengadu wanita berusia 27 tahun.
Katanya, wanita itu memaklumkan bayi tersebut tidak sedarkan diri dirumah yang pengasuhnya yang merupakan seorang wanita berusia 47 tahun.
‘Hasil siasatan yang dijalankan mendapati bayi tersebut telah dijaga oleh pengasuhnya. Sekitar pukul 11 pagi, bayi tersebut tidak sedarkan diri semasa dikejutkan dari tidur seterusnya pengasuh tersebut telah menghubungi ibu bayi berkenaan,” katanya dalam kenyataan hari ini.
Menurut Zainal, bayi tersebut dibawa ke Hospital Selayang dan disahkan meninggal dunia pada pukul 11.53 pagi.
“Bedah siasat dilakukan pada pukul 9 pagi dan punca kematian adalah masalah jantung sejak lahir iaitu ”Congenital Heart Disease”. Kes diklasifikasikan sebagai mati mengejut,”katanya.

Orang ramai yang mempunyai maklumat lanjut boleh berhubung dengan Pegawai Penyiasat Inspektor J.Winson A/L Joseph di talian 016-2335454 atau Ibu Pejabat Daerah Gombak di talian 03-61262222. -KOSMO! ONLINE


Lelaki jadi penumpang tunggal penerbangan Jet2
Oleh KOSMO!

13 April 2023, 7:25 pm
BELFAST, IRELAND UTARA – Seorang lelaki berkongsi pengalaman menjadi satu-satunya penumpang yang menaiki penerbangan dari Portugal ke Ireland Utara pada 30 Mac lalu dan menerima layanan bagaikan tetamu VIP, lapor akhbar New York Post semalam.
Paul Wilkinson, 65, berkata, dia mula berasa aneh apabila tiada barisan penumpang yang menaiki pesawat milik syarikat penerbangan Jet2 itu di pintu pelepasan lapangan terbang.
Dia bertanya kepada kakitangan lapangan terbang sekiranya penerbangannya mengalami masalah, namun terkejut apabila dimaklumkan bahawa dia merupakan penumpang tunggal bagi penerbangan tersebut.
“Saya sangkakan mereka cuba berjenaka. Saya juga sangkakan sama ada saya tiba awal atau terlalu lewat untuk menaiki penerbangan dan berfikir mungkin mereka telah  membatalkan penerbangan itu,” ujarnya.
Sangkaannya sama sekali meleset  apabila penerbangan itu tetap berlepas seperti dijadualkan dan Wilkinson digelar ‘Raja Paul’ oleh kru kabin sepanjang penerbangan.
Dia juga bebas memilih tempat duduk serta berpeluang bercakap dengan juruterbang sebelum pesawat mendarat di Belfast.

“Pesawat itu membawa pelancong ke Portugal dan tiada sesiapa yang kembali. Ia sememangnya hari bertuah saya kerana saya perlu pulang ke Belfast,” katanya.
Sejurus turun dari pesawat, Wilkinson dapat mengelak daripada perlu beratur panjang di kaunter imigresen dan boleh mengambil bagasinya dengan pantas. – Agensi


Berbaloi sertai saingan Liga Fantasi Kosmo! musim ini
Oleh MEJA SUKAN KOSMO!

13 April 2023, 8:15 pm
JELIAN
Berbaloi sertai saingan Liga Fantasi Kosmo! musim ini
PASUKAN LASI FC seolah-olah tidak percaya apabila berada dalam kelompok lima kelab terbaik pada saingan Liga Fantasi Kosmo! minggu ke-30 (GW30).
Pengurus pasukan, Jelian Joseph mengakui perancangan taktikal yang dilakukan agak menjadi, sekali gus dapat muncul juara mingguan buat kali pertama musim ini.
Kata Jelian, keputusan meletakkan penyerang sensasi Manchester City, Erling Haaland membuahkan hasil apabila berjaya meledak dua gol ketika menentang Southampton minggu lalu.
“Secara jujur, tiada banyak rahsia dalam pasukan saya untuk meraih mata tertinggi. Antara kekuatan pasukan saya juga adalah penjaga gol Newcastle United, Nick Pope selain Harry Kane yang menyumbangkan mata agak tinggi.
“Apa yang pasti, sangat berbaloi menyertai saingan Liga Fantasi Kosmo! yang menawarkan hadiah menarik dan sudah tentu saya harap dapat terus mencatat kemenangan pada masa akan datang,” kata Jelian yang berpengalaman lebih enam tahun dalam arena Fantasy Premier League.

MOHD. FIRDAUS
Tuah pembaca setia Sukan Kosmo!
PENANTIAN lama pengendali City FC, Mohd. Firdaus Ahmad untuk menjadi antara lima pemenang mingguan terbaik Liga Fantasi (FPL Kosmo!) sejak musim lalu akhirnya terlerai.
Pengendali yang menggunakan nama pengurus Helicobacter itu langsung tidak menjangka mampu menjadi pemenang bagi saingan minggu ke-30 kerana merasakan pungutan matanya tidak begitu tinggi berbanding minggu ke-29.
Peminat Arsenal itu menganggap pembelian Erling Haaland sebagai kapten pasukan dan Tyrone Mings membuahkan hasil tidak diduga memandangkan telah mengaktifkan cip ‘bench boost’ pada minggu lalu.
“Banyak pemain saya dapat jaringkan gol termasuk Haaland, Harry Kane, Gabriel Martinelli dan Lewis Dunk. Mungkin itulah faktor saya dapat banyak mata, tapi tak sangka pula sampai jadi pemenang.
“Secara peribadi, kejayaan ini mengubati kekecewaan saya selepas Kedah tewas 0-6 kepada JDT (Johor Darul Ta’zim) pada Liga Super dan Arsenal bolos saat akhir sekadar seri 2-2 dengan Liverpool,” kata pembaca setia ruangan sukan Kosmo! itu.
Pengurus yang berasal dari Kulim, Kedah itu turut menganggap kejayaan ini merupakan rezeki Hari Raya Aidilfitri buat dirinya dan berterima kasih kepada Kosmo! kerana mewujudkan peraduan seperti FPL Kosmo!

FAZLIERIZAL
Detik 30 minit pertukaran kapten jadi penentu
“BIARLAH sama dengan orang lain pun, janji saya tahu Erling Haaland mampu jaringkan gol dan sumbangkan mata!” Demikian pendirian Fazlierizal Anuar apabila pasukannya, Supermen F.C muncul pemenang mingguan Liga Fantasi Kosmo! (FPL Kosmo!).
Memandangkan dia tidak meletakkan harapan untuk menang, Fazlierizal jelas terkejut apabila diumumkan sebagai pemenang minggu ini.
“Kalau ikutkan, saya sertai FPL Kosmo! pun suka-suka saja dan sebab itu agak terkejut bila dapat tahu menang. Tidak sangka pula kali ini ‘sangkut’ hadiah mingguan.
“Biarlah keputusan saya pilih Haaland kapten sama dengan orang lain kerana saya tahu kualitinya. Selain Haaland, Kevin De Bruyne dan penjaga gol Newcastle United, Nick Pope juga beri mata yang banyak,” katanya.

AZFAR
Duit raya buat cahaya mata ketiga
PASUKAN Sendawa FC menganggap kejayaan muncul pemenang lima terbaik Liga Fantasi Kosmo! pada minggu ke-30 (GW30) sebagai hadiah buat cahaya mata ketiga yang baru dilahirkan pada Mac lepas.
Pengurus pasukan, Azfar Ahmad percaya kejayaan meraih kedudukan Top 5 pada minggu lalu memberikan dirinya suntikan semangat dalam memastikan cabaran terbaik dapat diberikan setiap minggu.
“Saya sangat gembira apabila berjaya mengutip mata tinggi dan ini adalah kali kedua saya menang hadiah mingguan musim ini. Boleh dikatakan mungkin ini hadiah atau duit raya untuk anak saya yang baru lahir pada bulan lepas.
“Mengenai taktikal pasukan, saya akui banyak menumpukan aspek serangan kali ini dengan beberapa pemain agak menjadi seperti Alexander Isak, Gabriel Martinelli dan Kevin de Bruyne sebagai kapten.
“Kalau boleh, kini saya mahu terus mendaki carta liga utama dengan meletakkan sasaran Top 20 pengurus terbaik dalam kempen Liga Fantasi musim ini,” katanya.

MOHD. FAUZEE
Supermen FC nikmati rasa sebagai pemenang
KEPUTUSAN menukar kapten Marcus Rashford kepada Erling Haaland setengah jam sebelum perpindahan ditutup jadi percaturan berbaloi buat Mohd. Fauzee Mohammad Fadeli apabila pasukannya, Fuhh sakit kepala muncul satu daripada lima pemenang mingguan Liga Fantasi Kosmo! (FPL Kosmo!).
Malah, Mohd. Fauzee turut memilih Kevin De Bruyne dan Jack Grealish kerana merasakan Manchester City tidak lagi akan simpan pemain terbaik untuk pastikan kemenangan besar, sekali gus beri tekanan kepada Arsenal.
“Saya selalu lihat perlawanan lepas dan saya tengok City sentiasa ‘makan besar’. Jadi, sebab itu juga yang buatkan saya pilih tiga pemain City, kalau jadi, jadilah dan kalau tidak jadi pun saya reda.
“Saya rasa City tidak akan simpan lagi pemain mereka untuk beri tekanan psikologi kepada Arsenal. Pada awalnya, saya pilih Rashford sebagai kapten, namun setengah jam sebelum tutup, saya tukar kepada Haaland.
“Alhamdulillah, rezeki ketika kita bakal sambut Aidilfitri. Ini kali kedua saya menang musim ini dan saya harap giliran pasukan satu lagi, Kucing mentel fc pula menang.


Lelaki mengamuk kerana gagal pikat isteri orang
Oleh KOSMO!

13 April 2023, 8:00 pm
BANGKOK – Seorang lelaki menyerang enam individu termasuk seorang  wanita kerana menolak permintaannya untuk mendapatkan akaun aplikasi mesej  Line milik mangsa, lapor laman berita Thaiger semalam.
Menurut salah seorang mangsa yang merupakan suami kepada wanita berkenaan, Adisak Wiatesing, 24, dia membuat laporan polis selepas mereka diserang suspek, Pae pada 10 April lalu.
Adisak berkata, dia ketika itu pergi ke sebuah bar bersama isterinya, Sukanya Thaweechokkamthorn, 27 dan empat rakan mereka.
Ketika pergi ke tandas,  Sukanya  menanti suaminya di bahagian hadapan bar  itu secara  berseorangan apabila dia didatangi oleh Pae.
Suspek meminta akaun Line wanita itu namun tidak dilayan oleh Sukanya.
Selepas keluar dari tandas, Adisak memberitahu suspek bahawa dia ialah suami kepada Sukanya sebelum mereka kembali ke meja makan.

Ketika dalam perjalanan pulang ke rumah, suspek mengekori mereka dan memintas kenderaan yang dinaiki pasangan itu.
Suspek kemudian menyerang Adisak dan rakan-rakannya sejurus mereka keluar dari kereta.
“Saya tidak mengalami kecederaan teruk, namun amat marah kerana suspek menendang muka isteri saya.
“Dia melakukan perkara itu kepada wanita. Saya tidak akan berhenti menuntut keadilan bagi pihak isteri saya,” kata Adisak.
Menurutnya, suspek mengunjungi bar tersebut bersama teman wanitanya, justeru dia tidak memahami mengapa lelaki tersebut cuba mengganggu isteri orang.
Menurut pegawai polis, suspek telah dipanggil untuk memberi keterangan di balai polis pada 18 April ini. – Agensi


Lelaki cuba cabul ramai wanita, tunjuk kemaluan ditangkap
Oleh CHERINE JON

13 April 2023, 6:47 pm
PADAWAN – Seorang lelaki ditahan Bahagian Siasatan Jenayah Ibu Pejabat Polis Daerah (IPD) Padawan kira-kira pukul 1.15 petang tadi kerana disyaki cuba mencabul beberapa wanita dan menunjukkan kemaluannya kepada mangsa.
Ketua Polis Daerah Padawan, Superintendan Abang Zainal Abidin Abang Ahmad berkata, suspek berusia lingkungan 20-an itu dicekup di sebuah kilang di Jalan Batu Kawa hasil maklumat orang awam.
“Suspek akan mengekori mangsa dan apabila tiba di kawasan sunyi suspek mengambil kesempatan menunjukkan kemaluannya kepada mangsa. Suspek akan direman di Mahkamah Kuching esok untuk siasatan lanjut,” katanya dalam kenyataan hari ini.
Menurut Abang Zainal, setakat ini pihak polis menerima sebanyak enam laporan kejadian mangsa cuba dicabul kehormatan dan juga tindakan suspek melakukan kelucahan melampau.
Kata beliau, polis turut merampas sebuah motosikal, dua buah topi keledar serta pakaian suspek dan kes disiasat di bawah Seksyen 354 Kanun Keseksaan dan Seksyen 509 Kanun Keseksaan. – KOSMO! ONLINE


Jumlah pesakit Covid-19 di hospital meningkat 17.6 peratus
Oleh KOSMO!

13 April 2023, 5:16 pm
PETALING JAYA – Jumlah kemasukan pesakit akibat Covid-19 ke hospital seluruh negara mencatatkan peningkatan lebih 17.6 peratus pada bulan ini berbanding bulan sebelumnya.
Bagaimanapun kata Menteri Kesihatan, Dr. Zaliha Mustafa, trend itu tidak membebankan perkhidmatan kesihatan dan hospital masih beroperasi seperti biasa.
Jelasnya, majoriti pesakit yang dimasukkan ke hospital adalah golongan berisiko tinggi seperti warga emas dan individu dengan komorbid.
“Bagaimanapun, kebanyakan kes bergejala ringan, stabil dan situasi Covid-19 kekal tidak membimbangkan,” katanya dalam satu kenyataan di sini hari ini.
Zaliha berkata, sehingga 11 April lalu, kematian Covid-19 dilaporkan hanya dengan kadar kematian (Case Fatality Rate – CFR) 0.3 peratus (berbanding gelombang Delta dengan CFR yang tinggi iaitu sebanyak 2.1 peratus) iaitu 63.8 peratus melibatkan pesakit berumur 60 tahun dan ke atas, manakala 90.7 peratus adalah dalam kalangan individu dengan komorbid.
Katanya, kematian pesakit yang tidak pernah divaksinasi adalah enam kali lebih tinggi berbanding pesakit yang mendapat satu dos penggalak.

“Berdasarkan data sehingga 11 April lalu juga, hanya 50 peratus (16,325,561) penduduk Malaysia telah menerima dos penggalak pertama dan 2.5 peratus (818,420) sahaja telah menerima dos penggalak kedua.
“Risiko kemasukan ke hospital dan keterukan gejala boleh dikurangkan dengan pengambilan dos penggalak.
“Justeru, orang ramai terutamanya bagi individu yang berisiko tinggi disarankan untuk mendapatkan dos penggalak disebabkan berlaku penurunan imuniti (waning immunity) dalam tempoh tiga hingga enam bulan daripada dos terakhir,”ujarnya.
Pada masa sama, Zaliha berkata, Kementerian Kesihatan akan terus memantau situasi Covid-19 serta varian yang terdapat di dalam dan luar negara selain memastikan kesiapsiagaan perkhidmatan kesihatan berada dalam keadaan yang optima. – KOSMO! ONLINE